title: Kaleva (yritys)

text: Kaleva Oy on suomalainen Oulussa toimiva Pohjois-Suomen suurin viestintäyritys ja Kaleva-konsernin emoyhtiö. Yrityksen päätuote on alueellinen, sitoutumaton päivälehti "Kaleva", joka on myös Oulun talousalueen tärkein ilmoitusmedia. Kaleva-konserni julkaisee myös "Forum24"- ja "Lounais-Lappi"-ilmaisjakelulehtiä. Huhtikuusta 2017 alkaen yhtiön toimitusjohtajana on toiminut Juha Laakkonen. Yhtiö on perustettu 12. tammikuuta 1907. Joulukuuhun 1998 saakka yhtiön nimi oli "Kirjapaino Osakeyhtiö Kaleva" ja sen jälkeen joulukuuhun 2009 saakka "Kaleva Kustannus Oy".Yhtiön hallituksen kokoonpano on seuraava:


title: American Pie (elokuva)

text: American Pie on Paul Weitzin ohjaama komediaelokuva vuodelta 1999. Se on ensimmäinen osa "American Pie" -elokuvasarjasta.


title: American Pie (elokuva)

text: Elokuva kuvattiin Kalifornian osavaltiossa muun muassa Los Angelesissa ja Long Beachilla vaikka elokuvan tapahtumat sijoittuvatkin Michiganin osavaltion kuvitteelliseen East Great Fallsin kaupunkiin.


title: American Pie (elokuva)

text:
Elokuva kertoo neljästä Michiganissa sijaitsevan East Great Falls High Schoolin viimeisen vuoden oppilaasta, joiden tavoitteena on päästä neitsyydestään ennen valmistumistaan. Pojilla on suuret odotukset etenkin päättäjäisistä, joihin jokainen on saanut parin. Monien kohellusten kautta päästään lopulta lopputulokseen, joka on kaikkien mieleen.
Elokuvan soundtrack-albumi julkaistiin 29. kesäkuuta 1999. Ja se sisälti seuraavat kappaleet:


title: American Pie (elokuva)

text: Seuraavat kappaleet soivat myös elokuvassa, mutta niitä ei julkaistu soundtrack–albumilla:


title: Michel Tremblay

text: Michel Tremblay C.Q. (s. 25. kesäkuuta 1942, Montreal) on kanadalainen romaani- ja näytelmäkirjailija.


title: Michel Tremblay

text: Tremblay kasvoi Montrealin ranskankielisellä alueella, jonka työväenluokka ja tämän murre ovat merkittävästi vaikuttaneet hänen tuotantoonsa. Tremblay kirjoitti ensimmäisen näytelmänsä "Les Belles-Sœurs" vuonna 1965; se sai ensi-iltansa Théâtre du Rideau Vertissä 28. elokuuta 1968. Näytelmän vaikutus on ollut suuri, sillä se esitteli québeciläisen työväenluokan ja tämän murteen valtayleisölle. Näytelmä synnytti kiistaa kuvaamalla työväenluokan naisten elämää ja hyökkäämällä ahdasmielistä, hyvin uskonnollista 1900-luvun puolivälin Québecin yhteiskuntaa vastaan.


title: Michel Tremblay

text: Ennen 1960-luvun alun rauhallista vallankumousta Tremblay piti Québeciä köyhänä työväenluokan provinssina, jota hallitsivat englanninkielinen eliitti ja katolinen kirkko. Tremblayn tuotanto oli ennen kaikkea modernia yhteiskuntaa luomaan pyrkineen, liberalistisen ja nationalistisen ajatuksen kannattajien etujoukkoa.


title: Michel Tremblay

text: Monet Tremblayn kuuluisimmat näytelmät ovat keskittyneet naishahmoihin. Hänen teostensa naiset ovat yleensä vahvoja, mutta demoneiden, jotka heidän täytyy kukistaa, hallitsemia. Hänen sanotaan näkevän Québecin matriarkaalisena yhteiskuntana. Tremblay on itse avoimesti homoseksuaali, ja useissa hänen romaaneissaan esiintyykin homoseksuaalisia henkilöitä.


title: Hella

text: Hella tarkoittaa seuraavia asioita:


title: American Pie 2

text: American Pie 2 on James B. Rogersin ohjaama komediaelokuva vuodelta 2001. Se on American Pie -elokuvasarjan toinen osa.


title: American Pie 2

text:
Nadia on palaamasta New Yorkista Jimin luo, mutta Jim pelkää, ettei osaa käyttäytyä oikein Nadian kanssa sängyssä. Hän alkaa kysellä neuvoja Michelleltä, huilutytöltä. Jim, Kevin, Ozzy, Stifler ja Finch majoittautuvat rantataloon, jossa he järjestävät kunnon juhlat. Heidän rahansa eivät kuitenkaan riitä vuokraan, joten he hakevat kesätöitä ja löytävätkin itsensä tekemästä maalaustöitä lesboiksi luulemilleen naisille. Tyydyttäessään itseään Jim liimaa vahingossa kätensä penikseensä pikaliimalla ja joutuu sairaalaan. Nadia saapuu etuajassa, minkä takia Jim pelästyy, koska ei voi käyttää penistään ja pyytää apua Michelleltä. Michelle rupeaa esittämään Jimin uutta tyttöystävää. Lopulta juhlat lähestyvät. Jim ja Nadia kuitenkin eroavat, koska Jim pitää enemmän Michellestä.
Elokuvan soundtrack albumi julkaistiin elokuussa 2001 ja se sisältää seuraavat kappaleet:


title: Vapaus, veljeys ja tasa-arvo

text: Vapaus, veljeys ja tasa-arvo – alkuperäisen ranskankielisen ilmaisun "Liberté, Égalité, Fraternité" mukaisessa järjestyksessä "vapaus, tasa-arvo, veljeys" – on nykyisen Ranskan tasavallan tunnuslause. Se on perintöä suuresta vallankumouksesta ja sen ihanteista. Tunnuslauseen esitti Ranskan kansalliskokouksen hyväksyttäväksi markiisi de La Fayette vuonna 1789. Alun perin tunnuksessa oli neljäskin osa, ja se kuului: "Liberté, Égalité, Fraternité ou la mort" (”Vapaus, tasa-arvo, veljeys tai kuolema”).


title: Vapaus, veljeys ja tasa-arvo

text: Ihmis- ja kansalaisoikeuksien julistus vuodelta 1789 määrittää vapauden: ”vapaus on mahdollisuus tehdä kaikkea sitä, mikä ei vahingoita toisen oikeuksia”. ”Elää vapaana tai kuolla” oli eräs vallankumouksen keskeisiä tunnuksia.


title: Vapaus, veljeys ja tasa-arvo

text: Maximilien de Robespierreen hallituksen vallassaolon aikana vapaus oli tarkoitettu vain vallassaolijoille: ”Ei vapautta vapauden vihollisille” oli terrorin aikakauden tunnuslause. Tämän periaatteen seurauksena Ranskassa on ollut tapana suhtautua erittäin vihamielisesti kaikkiin, jotka ovat suhtautuneet kielteisesti tai väheksyvästi erilaisten poliittisten vallanpitäjien tulkintaan vapaudesta.


title: Vapaus, veljeys ja tasa-arvo

text: Tasavallan tunnuslauseen toinen termi "tasa-arvo" tarkoittaa, että laki on kaikille sama, että syntyperään liittyvä eriarvoisuus sekä sen antamat eriarvoisen mahdollisuudet on poistettu. Jokaisen on mahdollisuuksiensa mukaisesti osallistuttava kansakunnan ja valtion menoihin. Tasa-arvo ei kuitenkaan tarkoita miesten ja naisten tasa-arvoa ainakaan yhtä suuressa mitassa kuin nykyään se tajutaan.


title: Vapaus, veljeys ja tasa-arvo

text: "Veljeys", joka määritellään vuoden III (1795) perustuslain alussa sijaitsevassa kansalaisen oikeuksissa ja velvollisuuksissa: ”Älä tee toiselle sitä, mitä et haluaisi itsellesi tehtävän; tee toisille jatkuvasti hyvää, jota itse haluat osaksesi saada”. Vaikka sanoja ”vapaus, veljeys ja tasa-arvo” lainattiin usein suuren vallankumouksen jälkeisenä aikana, piti kuitenkin odottaa aina kolmannen tasavallan syntyyn (1880) saakka, ennen kuin niistä tuli virallisesti tasavallan tunnukset. Väliaikana tunnukset olivat olleet jopa pannassa, kuten oli itse tasavaltainen hallitusmuotokin.


title: Vapaus, veljeys ja tasa-arvo

text: Keisarikunnan ja kuningasvallan palautuksen (restauraatio) aikana tunnukset olivat jääneet pois käytöstä. Vasta vuoden 1848 tapahtumien yhteydessä ja uuden tasavallan syntyessä kirjailija Pierre Leroux synnytti ne uudelleen, jolloin ne edustivat kansaa ja kansalliskokousta ja olivat siten osa tasavaltalaisten ajatusten uudestisyntymää.


title: Vapaus, veljeys ja tasa-arvo

text: Tunnus oli yhteydessä työläisten tasavaltaan, mutta tällöin se sai uuden sisällön ja tuli yleisen äänioikeuden tunnukseksi. Vapaus ei siis jäänytkään porvariston porttien sisäpuolelle.


title: Vapaus, veljeys ja tasa-arvo

text: Jälleen kerran tasavaltalainen ajatusmaailma hajosi: työläisten sorto vuoden 1848 tapahtumien aikana ja keisarikunnan paluu saattoivat kyseenalaiseksi tunnusten aatteen ja niiden kolmiyhteyden. Oli siis odotettava vuoteen 1880 saakka, kunnes tunnukset ilmestyivät kaikkien julkisten laitosten ovien yläpuolelle. Nykyisin tunnukset ovat piirtyneet lopullisesti historian sivuille, kun ne on kirjoitettu Ranskassa sekä neljännen että viidennen tasavallan perustuslakeihin.


title: Finnlines

text: Finnlines on yksi Itämeren ja Pohjanmeren johtavia rahti- ja matkustajaliikennevarustamoita. Yhtiö on osa italialaista Grimaldi-konsernia. Grimaldi-konserni on yksi maailman suurimmista roro-varustamoista ja suurin matkustajia ja rahtia kuljettava ”Motorways of the Sea” -operaattori Euroopassa. Tämän ansiosta Finnlines pystyy tarjoaman linjaliikennepalveluja Välimeren, Länsi-Afrikan sekä Pohjois- ja Etelä-Amerikan itärannikon satamiin. Yhtiön merikuljetukset keskittyvät Itämerelle ja Pohjanmerelle. Finnlinesin matkustaja-rahtilaivat tarjoavat palveluja Suomesta Saksaan ja Ahvenanmaan kautta Ruotsiin sekä Ruotsista Saksaan. Yhtiöllä on tytäryhtiöt tai myyntikonttorit Saksassa, Belgiassa, Iso-Britanniassa, Ruotsissa, Tanskassa ja Puolassa. Merikuljetusten lisäksi yhtiö tarjoaa satamapalveluja Helsingin ja Turun satamissa.


title: Finnlines

text: Finnlinesin roro-liikenne Itämeren ja Pohjanmeren alueilla kattaa Suomen teollisuuden keskeisimmät kuljetustarpeet. Suomessa liikennöidään Rauman, Uudenkaupungin, Turun, Helsingin ja Kotkan satamiin, joista on yhteydet Venäjän, Viron, Puolan, Saksan, Tanskan, Britannian, Alankomaiden, Belgian ja Espanjan satamiin.


title: Finnlines

text: HansaLinkin kolme Star-luokan ropax-alusta liikennöi Helsingin ja Travemünden välillä. Matkustajille se on ainoa suora meriyhteys Suomen ja Manner-Euroopan välillä. Liikenteellä oli kuusi lähtöä viikossa kumpaankin suuntaan nopealla aikataululla matka-ajan ollessa alle 30 tuntia.


title: Finnlines

text: NordöLink harjoittaa ropax-liikennettä Malmön (Ruotsi) ja Travemünden (Saksa) välillä. FinnLink liikennöi Naantalin (Suomi) ja Kapellskärin (Ruotsi) välillä. TransRussiaExpress (TRE) hoitaa säännöllistä suoraa linjaliikennettä Saksan ja Venäjän välillä (Lyypekki–Pietari) ja tarjoaa yhden viikkolähdön kumpaankin suuntaan.


title: Finnlines

text: Yhtiö perustettiin vuonna 1947 hoitamaan Suomen metsäteollisuuden omistaman Merivienti Oy:n Yhdysvaltoihin suuntautuvia merikuljetuksia.


title: Finnlines

text: Finnlines oli Enso-Gutzeitin tytäryhtiö kunnes vuonna 1982 Enso myi omistuksensa muille suomalaisille teollisuusyrityksille.


title: Finnlines

text: Samana vuonna, kun yhtiö perustettiin, osti Finnlines kuusi vanhaa höyrylaivaa. Suurin aluksista oli Tanskasta ostettu S/S Tornator. Seuraavan vuoden helmikuussa S/S Tornator aloitti yhtiön linjaliikenteen, kun se kuljetti Atlantin yli Raumalta 5 667 tonnia paperia ja sellua.


title: Finnlines

text: Yhtiön ensimmäinen uusi laiva rakennettiin Alankomaissa vuonna 1951 ja kolmen uuden aluksen sarja, M/S Finnpulp, M/S Finntrader ja M/S Finnsailor valmistui vuonna 1953. Atlantin liikenteessä olevista vanhoista höyrylaivoista voitiin näin luopua. Säännöllinen linjaliikenne Englantiin alkoi vuonna 1955. Vuonna 1956 laivasto kasvoi jälleen uudella aluksella, kun M/S Finnmerchant tuli liikenteeseen. Vuonna 1958 M/S Finnboard liittyi laivastoon. Samana vuonna alkoivat myös viikoittaiset lähdöt Yhdysvaltoihin. M/S Finnforest, M/S Finneagle ja M/S Finnclipper tulivat laivastoon 1960-luvulla.


title: Finnlines

text: Vuonna 1962 Finnlines tilasi reitille Hanko–Gotlanti–Travemünde, ensimmäisen jäävahvistetun M/S Hansa Express -nimisen autolautan. Laiva todettiin kuitenkin liian pieneksi ja seuraavana talvena sen matkustajakapasiteettia kasvatettiin 133:sta 179:ään. Lisäksi alusta myös pidennettiin. Vuonna 1963 alus siirtyi reitille Helsinki–Kalmar–Travemünde, koska Hangon havaittiin olevan liian pieni ja kaukana.


title: Finnlines

text: Vuonna 1966 aloittivat M/S Finnpartner ja M/S Finnhansa liikennöinnin Helsingin ja Travemünden välillä. Alukset olivat ensimmäisiä Suomessa rakennettuja matkustaja-autolauttoja. Laivat olivat hyvä reitti Suomesta Saksaan suuntautuvalle rekkaliikenteelle, joka oli kasvussa tuolloin.


title: Finnlines

text: Matkustajaliikenteen rajoittuessa kesäsesonkiin, täytyi muina aikoina autolauttoja käyttää tehokkaasti rahtiliikenteessä. Tämän vuoksi yhtiö kehitti pyörillä lastia liikuttelevan Finnflow-lastinkäsittelyjärjestelmän. Vuonna 1969 valmistunut M/S Finncarrier oli prototyyppi, jossa käytettiin Finnflowta. Vuosina 1972–1973 Finncarrierille rakennettiin parannellut sisaralukset, M/S Finnfellow ja M/S Hans Gutzeit.


title: Finnlines

text: Vuonna 1977 valmistunut GTS Finnjet oli maailman ensimmäinen kaasuturbiinimoottoreita käyttävä matkustaja-autolautta. Alun perin sen olisi pitänyt liikennöidä Helsingistä Travemündeen 22 tunnissa, mutta öljykriisin vuoksi alukseen lisättiin dieselmoottorit. Dieselmoottoreilla ajettiin hiljaisina aikoina.


title: Finnlines

text: 1980-luvun alussa Englannin liikenteeseen tuli niin sanottuja jumbo ro-ro-aluksia (M/S Oihonna, M/S Arcturus ja M/S Finnmerchant). Itämeren liikenteeseen näitä aluksia tuli myöhemmin (M/S Antares ja M/S Finnsailor).


title: Finnlines

text: Vuonna 1986 Enso-Gutzeitin myydessä GTS Finnjetin Effoalle, loppui Finnlinesin oma Itämeren matkustajaliikenne.


title: Finnlines

text:
Laman alkaessa Suomessa 1990-luvun alussa, tilasi yhtiö Puolasta kolme niin sanottua ”combi roro-alusta”. Alukset olivat nimeltään M/S Finnpartner, M/S Finntrader ja M/S Finnhansa. Myöhemmin Finnlines tilasi vielä M/S Transeuropa -aluksen samalta puolalaiselta telakalta. Nämä laivat alkoivat liikennöidä Suomen ja Saksan välillä vuosina 1994–1995.
Saman vuosikymmenen lopussa Finnlines osti kaksi alusta Espanjasta. Alukset olivat M/S Finneagle ja M/S Finnclipper.
Vuonna 2004 yhtiö tilasi Fincantieri-telakalta, Italiasta viisi uutta matkustajarahtilaivaa. Alukset olivat nimeltään M/S Finnstar, M/S Finnmaid, M/S Finnlady, M/S Europalink ja M/S Nordlink. Aluksiin mahtuu 500 matkustajaa.


title: Finnlines

text: Finnlines ilmoitti 24. elokuuta 2007 tilaavansa Kiinasta kuusi uutta ro-ro-alusta. Alukset maksavat 240 miljoonaa euroa ja ne toimitetaan vuosina 2011–2012. Uudet alukset ovat jäävahvisteisia ja ne tulevat korvaamaan käytössä olevaa vuokrakalustoa. Ensimmäiset alukset luovutettiin huhti-toukokuussa 2011 ja niiden nimet olivat M/S Finnbreeze ja M/S Finnsea. Seuraavat kaksi (M/S Finnsky ja M/S Finnsun) luovutettiin vuoden 2012 alussa ja viimeiset kaksi (M/S Finntide ja M/S Finnwave) vuoden 2012 lopulla.


title: Finnlines

text: Tämä luettelo sisältää nykyiset Finnlinesin liikenteessä olevat alukset. Osa aluksista on voinut olla aiemmin eri nimellä.


title: Finnlines

text: Tämä luettelo sisältää aikaisemmin Finnlinesin liikenteessä olleita aluksia. Luettelossa ei ole nykyisin eri nimellä Finnlinesin liikenteessä olevia aluksia.


title: Finnlines

text: Finnlines operoi seuraaviin satamiin:


title: Marjayoun

text: Marjayoun on pääasiassa kristittyjen asuttama 3000 asukkaan kaupunki Etelä-Libanonissa, joka sijaitsee noin kahdeksan kilometriä Israelin ja Libanonin väliseltä rajalta pohjoiseen.


title: Marjayoun

text: Aikaisemmin se muodosti Etelä-Libanonin armeijan keskuspaikan. Israelilaiset valtasivat kaupungin 10. elokuuta 2006 aamulla puoli neljän aikoihin. Reutersin toimittajan mukaan kaksi panssarivaunua paloi noin puolen kilometrin päässä kaupungista. Hizbollahin mukaan se tuhosi seitsemän panssarivaunua.


title: Sardellit

text: Sardellit ("Engraulidae") on sillikaloihin kuuluva kalaheimo. Sardellit ovat pieniä, parvina eläviä planktonia syöviä kalalajeja. Niitä esiintyy kaikissa maailman valtamerissä, ja meriveden lisäksi myös makeassa ja murtovedessä. Useimmat lajit ovat alle 15 cm pitkiä ja suurimmatkin jäävät puolimetrisiksi.


title: Sardellit

text: Sardellit ovat suosittuja ruoanlaitossa ja syötteinä sekä kalajauhoteollisuuden raaka-aineena. Liikakalastus on vahingoittanut niiden kantoja huomattavasti.


title: Sardellit

text: Euroopassa heimon tunnetuin laji on sardelli ("Engraulis encrasicolus"). Tyynenmeren perunsardelli ("Engraulis ringens") on vuotuisella saalismäärällä mitaten maailman eniten kalastettu kalalaji.


title: Sardellit

text: Monissa kielissä (englanti, hollanti, ruotsi) sardellien nimi muistuttaa sanaa "anjovis", joka puolestaan suomessa viittaa useimmiten sokerisuolattuun ja maustettuun kilohailiin ("Sprattus sprattus").


title: Michael Ondaatje

text: Philip Michael Ondaatje OC (s. 12. syyskuuta 1943 Sri Lanka) on kanadalainen kirjailija ja runoilija. Hänen Booker-palkinnon saaneesta romaanistaan "Englantilainen potilas" Anthony Minghella ohjasi Oscar-palkitun samannimisen elokuvan.


title: Michael Ondaatje

text: Ondaatje syntyi perheeseen, jossa on alankomaalais-, tamili-, singaleesi- ja portugalilaisjuuria. Hän muutti äitinsä kanssa Englantiin vuonna 1954. Vuonna 1962 hän muutti Kanadaan.


title: Michael Ondaatje

text: Vaikka Ondaatje tunnetaan parhaiten romaaneistaan, hänen tuotantoonsa kuuluu myös muistelma hänen lapsuudestaan Sri Lankassa, kolmetoista runokirjaa ja kolme elokuvaa. Hän on voittanut kenraalikuvernöörin palkinnon kahdesta runokirjastaan. 1960-luvulta lähtien hän on myös toiminut torontolaisen Coach House Books -kirjakustantajan runotoimittajana.


title: Michael Ondaatje

text: Ondaatjen teoksia ovat muun muassa aiemmin suomennetut "Leijonan puvussa" ("In the Skin of a Lion", 1987), "Englantilainen potilas" ("The English Patient", 1992) ja "Anilin varjo" ("Anil's Ghost", 2000). "Divisadero" ilmestyi suomeksi 2008.


title: Michael Ondaatje

text: Ondaatje kuuluu kahdesti vuodessa ilmestyvän kanadalaisen kirjallisuuslehden Brickin toimituskuntaan ja toimii Kanadan Pen-klubissa. Hän on Royal Society of Literaturen jäsen. Hän on naimisissa dekkarikirjailija Linda Spaldingin kanssa.


title: My Story Classical

text: My Story Classical on Ayumi Hamasakin kahdeksas studioalbumi, joka julkaistiin 24. maaliskuuta 2005.


title: My Story Classical

text: "My Story Classical" sisältää orkesterisovituksia Hamasakin edellisen "My Story" -albumin kappaleista. Se oli parhaimmillaan Oriconin albumilistan neljännellä sijalla ja pysyi listalla 10 viikkoa. Albumi rikkoi Japanissa kultalevyrajan, eli sitä on myyty yli 100 000 kappaletta.


title: My Story Classical

text: Kaikki kappaleet sanoittanut Ayumi Hamasaki.Kappaleet 1 ja 11 on säveltänyt CREA. Kappaleet 2, 3, 5, 8 ja 10 n säveltänyt Tetsuya Yukumi. Kappaleen 4 on säveltänyt Bounceback. Kappaleen 6 on säveltänyt Hal. Kappaleen 7 on säveltänyt Tomoya Kinoshita. Kappaleen 9 on säveltänyt CMJK. Kappaleen 12 on säveltänyt Tetsuya Komuro.


title: My Story Classical

text: Kappaleen 1 on sovittanut Keiichi Oku. Kappaleet 2 ja 12 on sovittanut Toshiyuki Watanabe. Kappaleet 3 ja 10 on sovittanut Tetsuya Murayama. Kappaleen 4 on sovittanut Ken Shima. Kappaleen 5 on sovittanut Neko Saito. Kappaleen 6 on sovittanut Kazunori Miyake. Kappeleen 7 on sovittanut Yutaka Takezawa. Kappaleen 8 on sovittanut Michiru Oshima. Kappaleen 9 on sovittanut Kow Otani ja kappaleen 11 Hiroyoshi Nagayama.


title: My Story Classical

text: Albumi on nauhoitettu osin Pariisissa, osin Japanissa. Pariisissa nauhoitetuissa kappaleissa (1, 2, 6, 8, 9, 11 ja 12) soittaa Orchestre Lamoureux, jota johtaa Yutaka Sado ().


title: AC HaKi

text: AC HaKi on vantaalaisen urheiluseura Hakunilan Kisa ry:n salibandyjaosto. Seura on perustettu vuonna 1978 ja salibandyjaos 1989. Nykyisin seuran koko toiminta keskittyy salibandyyn. Jäseniä seurassa on lähes 400. Seuran miesten sekä naisten edustusjoukkueet pelaavat kaudella 2017–2018 II-divisioonaa. AC HaKissa pelaa yhteensä 5 miesten joukkuetta, joista miesten 2. joukkue HaKi Visa pelaa II-divisioonassa, HaKi Red III-divisioonassa, HaKi Rollers ja Black V-divisioonassa. Naisten 2. joukkue pelaa IV-divisioonassa. Junioreissa joukkueita on 12 kpl ikäluokissa A–G. Lisäksi seurassa toimii lasten salibandykoulu sekä perhesalibandyryhmät.


title: AC HaKi

text: Hakunilan Kisa ry (lyh. AC HaKi) liittyi Suomen Salibandyliiton jäseneksi vain kolme vuotta liiton perustamisen jälkeen, vuonna 1989. Seuran miesten edustusjoukkue nousi Salibandyliigaan ensimmäisen kerran vuonna 2000 ja jatkoi siellä kauden 2004–2005 loppuun. Kaudella 2005–2006 miehet pelasivat I-divisioonassa, jonka päätteeksi AC HaKi nousi takaisin Salibandyliigaan vuosille 2006-2011. Keväällä 2011 joukkue putosi Salibandyliigasta eikä tulevan kauden I-divisioonan joukkuetta saatu kasaan. AC HaKi luopui sarjapaikasta ja uudeksi edustusjoukkueeksi tuli IV-divisioonan joukkue, jonka pohjalta alkoi uusi nouseminen. Kaudella 2012-2013 AC HaKin miesten edustusjoukkue nousi III-divisioonaan ja kaudella 2013-2014 toteutui nousu II-divisioonaan.


title: AC HaKi

text: AC HaKissa on pelaajauransa aloittanut ja pelannut moni Suomen salibandyn kirkkaimmista tähdistä kuten maalivahtilegenda Henri Toivoniemi , jonka saavutuksiin kuuluu mm. 3 MM-kultaa, 3 MM-hopea ja MM-pronssi.


title: AC HaKi

text: AC HaKi pelaa kotiottelunsa Vantaalla Camposport Centerissä. HaKin lisäksi myös muita joukkueita, kuten Jokerit Salibandy ja Hakunila Pirates, käyttävät Campoa kotihallinaan.


title: AC HaKi

text: AC HaKin toimintaa johtaa seuran hallitus sekä joukkueiden edustajista koostuva johtokunta.


title: Joyce Carol Oates

text: Joyce Carol Oates, kirjailijanimi myös Rosamond Smith, (s. 16. kesäkuuta 1938 Lockport, New York) on yhdysvaltalainen kirjailija ja humanististen tieteiden professori. Hän julkaisee miehensä Raymond J. Smithin kanssa lehteä nimeltä The Ontario Review. Osan kirjoistaan hän on julkaissut nimellä Rosamond Smith. Hän opettaa kirjallisuutta ja luovaa kirjoitusta New Jerseyn Princetonin yliopistossa.


title: Joyce Carol Oates

text: Joyce Carol Oatesin lapsuudenperhe oli melko köyhä. Hän kasvoi Lockportin lähellä maaseudulla. Joyce Carol Oatesin vanhemmat olivat Frederic ja Carolina Oates. He olivat katolisia ja Joyce Carol sai katolisen kasvatuksen, mikä heijastuu edelleen hänen kirjoittamistapaansa. Hänellä on veli Fred (s. 1943) ja autistinen sisar Lynn (s. 1956).


title: Joyce Carol Oates

text: Jo pienenä lapsena Joyce Carol Oatesilla oli taito kertoa tarinoita. Hän alkoi kirjoittaa varsin varhain, ja collegessa hän voitti arvostetun Mademoiselle-kirjoituskilpailun. Siitä voitosta varsinaisesti alkoi hänen kirjailijanuransa. Oates opiskeli Syracusen yliopistossa ja suoritti BA-tutkinnon vuonna 1960. Myöhemmin hän valmistui Wisconsinin yliopistosta MA:ksi sekä taiteiden maisteriksi vuonna 1961. Joyce Carol on myös humanististen tieteiden ja luovan kirjoittamisen opettaja.


title: Joyce Carol Oates

text: Oates avioitui vuonna 1961 Raymond J. Smithin kanssa. He muuttivat seuraavana vuonna Detroitiin, josta Oates sai töitä Detroitin yliopistosta. Hän opetti siellä englantia vuoteen 1968, jolloin he muuttivat Kanadaan Ontarioon, jossa Joyce Carol työskenteli Windsorin yliopistossa 1968–1978. Ontarion jälkeen he muuttivat Princetoniin New Jerseyhin, ja heti muuttovuodesta alkaen Oates on opettanut siellä luovaa kirjoittamista. Hän julkaisee miehensä kanssa lehteä nimeltä The Ontario Review. Oates ei erityisemmin pidä julkisuudesta, vaan kieltäytyy usein esiintymästä julkisissa tilaisuuksissa.


title: Joyce Carol Oates

text:
Kirjailijana Joyce Carol Oates on harvinaisen tuottelias – hänen kirjoitustahtinsa on tavannut olla noin 1–2 romaania vuodessa.
Oates on vaikuttanut pitkän kirjallisen uransa aikana harvinaisen monella kirjallisuuden alalla: hän on kirjoittanut koko joukon romaaneja (historiallisista psykologisiin ja sukuromaaneihin), novelleja, näytelmiä, runoja, lasten- ja nuortenkirjoja, satuja, kirjallisuuskritiikkiä, kolumneja sekä tietokirjoja ja tietopohjaisia esseitä. Niiden lisäksi häneltä on ilmestynyt myös kauhukirjoja nimellä Rosamond Smith.


title: Joyce Carol Oates

text: Oates on saanut useita kirjallisuuspalkintoja, esimerkiksi National Book Awardin ja kahdesti Pulitzerin. Hän on ollut myös kahdesti ehdokkaana kirjallisuuden Nobel-palkinnon saajaksi.


title: Joyce Carol Oates

text: Elokuva "Smooth Talk" perustuu hänen kirjaansa "Where Are You Going, Where Have You Been" (1993), hänen kirjastaan "Foxfire" (1993) on tehty samanniminen elokuva ja "Blondin" pohjalta (2000) on filmattu lyhytelokuva.


title: Joyce Carol Oates

text: Oatesin kirjailijantuotannon johtava teema on naisena oleminen amerikkalaisessa kulttuurissa. Hän kuvailee naiseuden iloja ja murheita sekä naisen asemaa yhteiskunnassa ja perheessä. Toisaalta hänen romaaninsa käsittelevät myös rakkautta ja väkivaltaa. Romaaneissaan hän asettaa nämä kaksi asiaa usein vastakkain.


title: Joyce Carol Oates

text: Oates on pitkän kerronnan mestari. Hänen käsialansa tunnistaa erikoisista ja runsaista adjektiivivalinnoista ja unenomaisuudesta. Oatesia on kiitetty hänen naisellisen iskevästä kirjoittamistyylistään. Hänen valttejaan ovat laaja sanavarasto ja sen kokonaisvaltainen hyödyntäminen, hänen tapansa kuvata monin tavoin tunteita, tuoda esiin elämän erilaisia puolia. Hänen kirjailijanominaislaatunsa on realismi, eikä hän kaunistele asioita vaan kertoo niistä sellaisina kuin ne ovat. Oates on tullut tunnetuksi kirjoittajana varsin monenlaisista aiheista.


title: Joyce Carol Oates

text: Aiheeltaan yllättävä on Oatesin teos "On Boxing" (1987, suom. "Nyrkkeilystä" 2009), mutta jo ennen häntä ovat nyrkkeilystä kirjoittaneet monet kirjailijat, kuten Jack London, Ernest Hemingway ja Norman Mailer. Lisäksi Oates itse tutustui nyrkkeilyyn jo lapsena isänsä harrastuksen kautta. Pitkässä esseessään Oates yrittää ymmärtää naisena tätä perimiehistä lajia. Alkuteoksessa on John Ranardin taidokkaita valokuvia. Alkuteoksesta on 1994 ilmestynyt laajennettu laitos, jossa on lisänä essee Mike Tysonista. Suomennoksen kriitikko on teilannut lukukelvottomaksi.


title: Frans Wilhelm Lüchow

text: Frans Fredrik Wilhelm Lüchow (myös Lüchou) (27. toukokuuta 1837 Kristiinankaupunki – 6. tammikuuta 1884 Oulu) oli suomalainen arkkitehti. Lüchou valmistui arkkitehdiksi Tukholman taideakatemiasta vuonna 1856. Vuosina 1858–1863 hän toimi Turun lääninarkkitehdin G. T. Chiewitzin apulaisena, kunnes nimitettiin vt. lääninarkkitehdiksi Chiewitzin kuoltua. Vuonna 1870 Lüchou siirtyi Turusta Yleisten rakennusten ylihallitukseen ns. kolmanneksi arkkitehdiksi, mutta sai nimityksen Oulun lääninarkkitehdiksi jo samana vuonna. Lüchou kuoli Oulussa loppiaisena 1884 ja hänet on haudattu Oulun hautausmaalle.


title: Pirjo Hassinen

text: Pirjo Annikki Hassinen (o.s. "Kinnunen", s. 14. marraskuuta 1957 Kuopio) on palkittu suomalainen kirjailija.


title: Pirjo Hassinen

text: Hassinen sai vuonna 2001 kirjallisuuden valtionpalkinnon ja hänen teoksensa on ollut neljä kertaa Finlandia-palkintoehdokkaana (1996, 2002, 2004, 2012).


title: Pirjo Hassinen

text: Hassinen syntyi ja varttui Kuopiossa. Hän valmistui ylioppilaaksi Kuopion tyttölyseosta vuonna 1977, minkä jälkeen hän opiskeli valtio-oppia ja filosofiaa Jyväskylän yliopistossa.


title: Pirjo Hassinen

text: Vuonna 1991 ilmestyi Hassisen ensimmäinen romaani "Joel". Tämän jälkeen hän on julkaissut omalla nimellään 13 muuta romaania. Ennen esikoisromaaniaan hän julkaisi kolme historiallista rakkausromaania nimellä Birgitta Hurme. Romaanien lisäksi Hassinen on kirjoittanut kaksi Radioteatterin tuottamaa kuunnelmaa.


title: Pirjo Hassinen

text: Hassinen asuu Jyväskylän Kuokkalassa, ja hänellä on yksi tytär aviomiehensä Pekka Hassisen kanssa.


title: Keuhkoputkentulehdus

text: Keuhkoputkentulehdus eli bronkiitti on henkitorven ja keuhkoputkien (lat. "bronchii") tulehdus. Useimmiten nimityksellä tarkoitetaan äkillistä (akuuttia) keuhkoputkentulehdusta, joka on infektiosairaus. Keuhkoputkentulehdus voi olla myös pitkäaikainen (krooninen), mikä liittyy yleensä tupakointiin ja katsotaan osaksi keuhkoahtaumatautia.


title: Keuhkoputkentulehdus

text: Akuutista keuhkoputkentulehduksesta puhutaan yleensä silloin, kun oireet ovat kestäneet alle 3 viikkoa (joidenkin määritelmien mukaan jopa 6 viikkoa); yskän lisäksi ilmenee ysköksiä, hengenahdistusta, hengityksen vinkumista tai rintakipua; eivätkä oireet johdu keuhkokuumeesta, ylähengitysteiden tulehduksesta tai pitkäaikaisesta keuhkosairaudesta kuten astmasta. Se on yleinen sairaus ja vuodessa sen sairastanee noin joka kymmenes ihminen.


title: Keuhkoputkentulehdus

text: Äkillisen keuhkoputkentulehduksen keskeinen aiheuttaja lienee yli 90 %:ssa taudeista jokin ”flunssaviruksista” (esim. rinovirus, koronavirus, adenovirus tai RSV) tai influenssavirus; viitteitä bakteeri-infektiosta kuten mykoplasmasta, keuhkoklamydiasta tai hinkuyskästä löytyy 1–10 %:lta potilaista. Bakteerien merkitys sairauden synnyssä on kuitenkin jäänyt epäselväksi, sillä koepaloissa niiden ei ole todettu tunkeutuvan limakalvoon eivätkä antibiootitkaan yleensä auta. Suuren osan tapauksista ajatellaan olevan useamman mikrobin aiheuttamia sekainfektioita.


title: Keuhkoputkentulehdus

text: Kuten flunssaan, myöskään äkilliseen keuhkoputkentulehdukseen ei ole keksitty tehokasta hoitoa. Antibioottia ja lumelääkettä vertaavissa tutkimuksissa antibiootit eivät ole osoittautuneet yleensä terveiden aikuisten keuhkoputkentulehduksissa hyödyllisiksi, eikä niiden käyttöä puolleta suomalaisissa tai kansainvälisissä hoitosuosituksissa. Käytännössä lääkäri määrää silti antibioottia Euroopassa alueesta riippuen noin 20–90 %:lle potilaista. Yskänlääkkeiden lumelääkettä paremmasta tehosta ei juuri ole näyttöä. Astmalääkkeet saattavat auttaa osaa niistä, joilla ilmenee hengityksen vinkumista, mutta yleisesti ottaen niiden ei ole näytetty keuhkoputkentulehduksessa auttavan; toisaalta toistuvien keuhkoputkioireiden syy on usein nimenomaan toteamatta jäänyt astma tai muu krooninen keuhkosairaus.


title: Keuhkoputkentulehdus

text: Äkillinen keuhkoputkentulehdus paranee lähes aina omia aikojaan, ellei vastustuskyky ole sairauden tai lääkehoidon heikentämä. Harvoin tauti etenee keuhkokuumeeksi, joka vaatii antibioottihoitoa. Tyypillinen yskän kesto aikuisen akuutissa hengitystieinfektiossa on noin 2–3 viikkoa, mutta neljänneksellä yskä voi kestää yli kuukauden.


title: Hanna Salin

text: Hanna Anneli Salin (o.s. Ruohojärvi, 22. toukokuuta 1967–2003, televisiossa 12. syyskuuta 2003) oli Tarja Omenaisen esittämä fiktiivinen hahmo suomalaisessa saippuasarjassa "Salatut elämät". Hän oli mukana sarjassa vuosina 1999–2003. Hanna nähdään "Salattujen elämien" spin-off-sarjassa "Pihlajasatu" vuonna 2019.


title: Hanna Salin

text: Hanna meni sarjan alkaessa naimisiin itseään huomattavasti vanhemman Jukka Salinin kanssa. Tämä ei aluksi erikoisemmin ilahduttanut eronneen yksinhuoltaja-Jukan kolmea lasta. Perheen pojat Aleksi ja Saku oppivat kuitenkin nopeasti hyväksymään Hannan. Sen sijaan perheen tyttärelle, Siljalle se oli lähes mahdotonta. Myöhemmin Hanna sai Aleksin kanssa yhteinen tyttären, Sofian. Silja teki Hannan alkuajoista Salineilla vaikeaa.


title: Hanna Salin

text: Hannan paras ystävä Pihlajakadulla oli naapurissa asuva Laura Kiviranta, jonka kanssa he puivat ongelmiaan ja ihmissuhteitaan. Myös Kalle Laitelan kanssa Hanna tuli hyvin toimeen. Muita kovin läheisiä ystäviä Hannalla ei Pihlajakadulla asuessaan sitten ollutkaan, mutta törmäyskurssille hän joutui useampaan otteeseen Ulla Taalasmaan kanssa.


title: Hanna Salin

text: Hanna oli koulutukseltaan fysioterapeutti ja toimi sarjan alussa yksityisyrittäjänä omistaen sarjassa tunnetun kuntosalin. Hän jatkoi siellä töitään pitkään, kunnes jäi äitiyslomalle, jonka jälkeen hän sai työtarjouksen Best Body-kuntosaliketjusta. Ketjun Suomen yksiköiden johtaja Jacques Dechamps tarjosi Hannan entisen työkaverin Harri Järven suosittelemana Hannalle paikkaa erään helsinkiläisen BestBody-yksikön toimistusjohtajana ja Hanna otti ilomielin työn vastaan.


title: Hanna Salin

text: Hanna asui koko aikansa Pihlajakadulla asunnossa B9 muiden Salinien kanssa, kunnes menehtyi auto-onnettomuuden seurauksena syksyllä 2003. Jonkin aikaa vuonna 1999 hän tosin majaili hyvän ystävänsä Laura Kivirannan luona asunnossa B8. Raskautensa aikoihin hän myös asui hetken Jukan ex-vaimon Maaritin luona.


title: Hanna Salin

text: Hanna tuli erityisen hyvin toimeen Aleksin kanssa, ja pikkuhiljaa he aloittivat Hannan aviomiehen eli Aleksin isän Jukan selän takana suhteen, jonka seurauksena Sofia-tytär sai alkunsa. Aluksi Hanna yritti teeskennellä lapsen olevan Jukan mutta se ei voinut olla mahdollista, koska Jukka on steriili. Jukka vaati saada tietää kuka vauvan biologinen isä on, ja Hanna turvautui hätäpäissään homoseksuaaliseen työkaveriinsa Harriin. Harri vahvisti Jukalle olevansa Hannan lapsen isä.


title: Hanna Salin

text: Sofian syntymän jälkeen Aleksin sen aikainen mielenterveysongelmia sairastava naisystävä Petra Rinne kidnappasi Sofian. Petra kuoli takaa-ajokolarissa, mutta Sofiaa ei löytynyt mistään. Juuri kun toivosta oltiin alkamassa luopua, Petran vanha ystävä toi Sofian takaisin Pihlajakadulle. Aleksi luuli olevansa asunnossa kahdestaan Sofian kanssa, minkä seurauksena hän alkoi leperrellä vauvalle, kunnes Jukka kuuli keskustelun ja sai selville Aleksin olevan Sofian biologinen isä.


title: Hanna Salin

text: Kun Sofian isän henkilöllisyys tuli kaikkien tietoon, Hanna ja Aleksi päättivät aloittaa parisuhteen. Jukka muutti asumaan entisen vaimonsa Maaritin luo. Myöhemmin alkoi näyttää siltä, että Hannan ja Jukan parisuhde olisi uudelleen lämpenemässä. Hannan kuolema autokolarissa kuitenkin saattoi asian päätökseen.


title: Hanna Salin

text: Hanna oli vierailemassa Laura Kivirannan kanssa Kempeleessä Lauran äidin, Eilan luona ja Sofia oli jäänyt kotiin Helsinkiin isoäitinsä Maaritin hoiviin. Maarit, entinen alkoholisti, oli kaikkien tietämättä jälleen sortunut alkoholiin ja joi reippaasti hoitaessaan Sofiaa. Hannan soittaessa kyselläkseen kuulumisia kävi selväksi, että Maarit oli humalassa. Huolestunut Hanna hyppäsi kiireesti Lauran äidin Eilan autoon ja lähti ajamaan kohti Helsinkiä. Matkalla hän nukahti auton rattiin ja törmäsi rekka-auton kanssa. Hanna vietiin vakavasti loukkaantuneena sairaalaan. Hänellä todettiin aivoverenvuoto, ja Hannan raskaus meni kesken onnettomuudessa. Hanna leikattiin ja leikkaus onnistui, pian leikkauksen jälkeen Hanna puhuikin hieman Aleksin kanssa ja sanoi ikävöivänsä Sofiaa. Kun Aleksi oli tulossa katsomaan Hannaa Sofian kanssa, lääkäri pysäytti hänet ja kertoi, että Hannalla oli uusi aivoverenvuoto. Sen myötä Hanna vaipui koomaan, ja oli hyvin todennäköistä, ettei hän enää koskaan heräisi. Aleksi antoi avovaimonsa kuolla, sillä hän oli varma, ettei Hanna olisi halunnut elää koneisiin kytkettynä. Hanna kuoli, kun Maarit sammutti häneltä hengityskoneen 12. syyskuuta 2003 esitetyssä jaksossa.


title: Hanna Salin

text: Onnettomuuskohtauksessa Hannaa ei näytetty lainkaan ja sairaalakohtauksissa sijaisnäyttelijänä toimi Merituuli Airaksinen, jonka kasvot maskeerattiin lukuisten siteiden ja haavojen peittämiksi.


title: Puuseppä

text: Puuseppä on käsityöläinen, joka tekee puusta erilaisia esineitä. Työ on tyypillisesti huonekalujen, koriste- ja käyttöesineiden rakentamista, korjaamista, muokkaamista tai entisöintiä.


title: Puuseppä

text: Teollistumisen myötä puuseppien on yhä tärkeämpää hallita myyntiin, markkinointiin ja tuotteistamiseen liittyviä taitoja. Useat puusepät ovatkin erikoistuneet joihinkin tiettyihin tuotteisiin tai tuotetyyppeihin. Kohonneiden työvoimakustannuksien vuoksi yhä suurempi osuus puusepän työstä on koneistettua.


title: Puuseppä

text: Puusepät voidaan edelleen jakaa useamman alan taitajiksi:Puusepän työssään tarvitsemia käsityökaluja ovat esimerkiksi erilaiset höylät, taltat, sahat ja porat. Käsityövälineillä työstettäessä tuote kiinnitetään höyläpenkkiin. Koneellistumisen myötä puusepän työ tehdään entistä enemmän tiettyä vaihetta varten valmistettuja koneita hyödyntäen. Käsityövälineitä tarvitaan edelleen yksityiskohtien tekemiseen, mutta suuremmat työvaiheet tehdään nykyisin koneellisesti.


title: Puuseppä

text: Puuseppä on vanha ammatti, jota on useimmiten arvostettu sen yhteiskunnallisen tärkeyden takia. Joosefia (Neitsyt Marian, Jeesuksen äidin aviomiestä) ja Jeesusta itseään pidetään usein puuseppinä.


title: Puuseppä

text: Suomalaiset ovat vanhastaan taitavia puun käsittelijöitä. Vanhimmat Suomesta löydetyt puusta veistetyt ajoneuvojen jäännökset ovat muinaisia kivikirveellä veistettyjä "muinaisjalaksia". Ne ovat voineet olla poron tai hevosen vetämistä, jalaksen tai jalasten varassa laahatusta ajoneuvosta. Vanhin kivikirveellä veistetty puuvenekin on löydetty Suomesta.


title: Puuseppä

text: Jo ennen 1500-lukua, pohjanlahden rannikon talonpojat olivat taitavia puuseppiä ja veneen sekä laivojen veistäjiä. Suomen puukirkot ovat todellinen taidonnäyte puuseppien ja kirvesmiesten osaamisesta. Erityisen arvokkaaksi ne tekee kansanrakentajien korkea ammattitaito. On myös oletettu että rannikon veneveistämöistä saatiin oppi, joka siirtyi osaamisena ja kokemuksena kirkonrakentajien kädentaitoihin.


title: Philip Roth

text: Philip Milton Roth (19. maaliskuuta 1933 Newark, New Jersey, Yhdysvallat – 22. toukokuuta 2018 New York, New York, Yhdysvallat) oli tunnetuimpia ja palkituimpia yhdysvaltalaisia nykykirjailijoita. Rothin esikoisteos "Hyvästi, Columbus" julkaistiin vuonna 1959 ja se sai National Book Awardin. Rothia pidettiin yhtenä 2000-luvun suurimmista suosikeista Nobelin kirjallisuuspalkinnon saajaksi, mutta häntä ei palkittu. Hän arveli itse "Helsingin Sanomien" haastattelussa 2009, että Ruotsin akatemia tuntuu arvostavan vasemmistolaista ajattelua, jota hänellä ei ole tarpeeksi.


title: Philip Roth

text: Rothin isovanhemmat olivat juutalaisia maahanmuuttajia Galiciasta. Roth vietti lapsuutensa Weequahicin alueella Newarkissa. Hän opiskeli Bucknellin ja Chicagon yliopistoissa englannin kieltä ja kirjallisuutta. Kirjailijanuransa ohessa hän toimi vuoteen 1992 opettajana Iowan, Princetonin ja Pennsylvanian yliopistoissa. Roth asuu Connecticutissa.


title: Philip Roth

text: Rothin kirjailijanuran alku ajoittuu samaan aikaan 1960-lukulaisen yleisen amerikanjuutalaisen kirjallisuuden nousun kanssa. Hän muodosti Saul Bellowin ja Bernard Malamudin kanssa juutalaiskirjailijoiden troikan, jota kutsuttiin New Yorkissa toimivan vaatturiliikkeen mukaan nimellä Har, Schaffner & Marx.


title: Philip Roth

text: Roth kuvaa teoksissaan juutalaisten elämää sodanjälkeisessä Amerikassa, ja tapahtumapaikkana on usein Newarkin juutalaisyhteisön asuinseudut. Ensimmäisestä kirjastaan, novellikokoelmasta "Hyvästi, Columbus" ("Goodbye, Columbus", 1959), hän sai National Book Awardin.


title: Philip Roth

text: Rothin tunnetuin romaani on 1969 ilmestynyt "Portnoyn tauti". Monissa hänen teoksissaan on kertojana ja päähenkilönä hänen vain kevyesti verhottu "alter ego" Nathan Zuckerman.. Haastattelussa vuonna 2007 Roth sanoo, että "Haamu poistuu" on viimeinen kirja, jossa Nathan Zuckerman esiintyy. Ensimmäisen kerran Roth käytti Zuckermania vuonna 1979 ilmestyneessä kirjassa "Haamukirjoittaja".


title: Philip Roth

text: "Nemeses"-sarja on kvartetti, johon kuuluvat teokset "Jokamies" (2006), "Tuohtumus" (2008), "Nöyryytys" (2009) ja "Nemesis" (2010).


title: Philip Roth

text: Syksyllä 2012 haastattelussa ranskalaiselle "Les Inrocks" -lehdelle Roth kertoi päätöksestään lopettaa kirjoittaminen. Roth kuoli sydämen vajaatoimintaan toukokuussa 2018.


title: Philip Roth

text: Roth on saanut useita yhdysvaltalaisia ja eurooppalaisia kirjallisuuspalkintoja, muun muassa vuonna 1997 Pulitzer-palkinnon romaanista "Amerikkalainen pastoraali" sekä kahdesti National Book Awardin (1960 "Hyvästi, Columbus" ja 1995 "Sabbath’s Theater"). Hänelle on myönnetty vuonna 1998 "National Medal of Arts", ja hän on ollut vuodesta 1970 American Academy of Arts and Lettersin jäsen. Roth on kolmas yhdysvaltalainen kirjailija, jonka teokset Library of America julkaisee täydellisenä laitoksena tämän elinaikana. Vuonna 2011 hänelle myönnettiin neljännen kerran jaettu kansainvälinen Booker-palkinto.


title: Philip Roth

text:
Rothin kirjallisesta tuotannosta on tehty useita elokuvia.
"Nemeses"-kvartetti:


title: N’Djilin kansainvälinen lentoasema

text: N’Djilin kansainvälinen lentoasema (IATA: FIH, ICAO: FZAA) on suurin Kongon demokraattisen tasavallan neljästä kansainvälisestä lentoasemasta. Se sijaitsee maan pääkaupungissa Kinshasassa. Kentän kiitotien pituus on 4 700 metriä.


title: N’Djilin kansainvälinen lentoasema

text: N’Djilin kansainvälinen lentoasema palveli vuonna 2004 516 345 matkaajaa. Se toimii kotikenttänä Bravo Air Congolle, Hewa Bora Airwaysille ja Wimbi Dira Airwaysille.


title: Italian politiikka

text: Italian poliittinen järjestelmä on parlamentaarinen edustuksellinen demokraattinen tasavalta, jossa on monipuoluejärjestelmä, ja jossa pääministeri ("Presidente del Consiglio") on hallituksen pää. Presidentin tehtävät ovat lähinnä edustuksellisia. Hallitus käyttää toimeenpanovaltaa. Lainsäädäntövalta kuuluu kaksikamariselle eduskunnalle yhdessä hallituksen kanssa. Italiasta tuli tasavalta 1946, kun monarkiasta luovuttiin kansanäänestyksen jälkeen. Perustuslaki on vuodelta 1948.


title: Italian politiikka

text: Parlamentti koostuu senaatista ("Senato della Repubblica") ja edustajainhuoneesta ("Camera dei Deputati"). Senaatissa on 315 vaaleilla valittua ja viisi elinikäistä jäsentä. Edustajainhuone on 635-jäseninen. Senaatin ja edustajainhuoneen jäsenet valitaan samoissa vaaleissa viisivuotiskaudeksi. Uudet lait hyväksytään vain jos niitä on kannattanut enemmistö kummassakin parlamentin kamarissa.


title: Italian politiikka

text: Edelliset parlamenttivaalit järjestettiin vuonna 2013. Ne voitti Viiden tähden liike, mutta yksikään pääpuolueista ei saanut enemmistöä senaatissa. Tämä johti pattitilanteeseen, joka kesti kaksi kuukautta. Tilanteen ratkaisemiseksi muodostettiin suuri hallituskoalitio, jota johti keskustavasemmistolaisen Demokraattipuolueen (Partito Democratico, PD) Enrico Letta, ja varapääministerinä toimi Silvio Berlusconin luottomieheksi kutsuttu keskustaoikeistolaisen Vapauden kansan (Popolo della Libertà, PdL) Angelino Alfano. Letta kuitenkin erosi pääministerin tehtävästä helmikuussa 2014. Uuden hallituksen johtoon tuli PD-puolueen Matteo Renzi, valtiovarainministeriksi puolueisiin sitoutumaton Pier Carlo Padoan ja ulkoministeriksi PD-puolueen Federica Mogherini. Seuraavat parlamenttivaalit on määrä järjestää vuonna 2018.


title: Italian politiikka

text: Presidentti Giorgio Napolitano valittiin toiselle kaudelle huhtikuussa 2013, ja hän erosi virastaan tammikuussa 2015 korkean ikänsä vuoksi.


title: I Hired a Contract Killer

text: I Hired a Contract Killer on vuonna 1990 ensi-iltansa saanut Aki Kaurismäen ohjaama, tuottama ja käsikirjoittama suomalais-brittiläis-saksalais-ruotsalainen elokuva. Elokuvan pääosissa ovat Jean-Pierre Léaud, Margi Clarke ja Kenneth Colley. Kaurismäki näyttelee myös itse pienessä roolissa aurinkolasien myyjänä. Timo Salminen sai elokuvasta kuvaus-Jussin. 1990 Love Kustannus julkaisi elokuvan käsikirjoituksen sekä suomeksi että englanniksi. Mukana kirjassa on Kaurismäen teksti "Huomioita käsikirjoittajan itsesäälistä". 1997 elokuvan pohjalta tehtiin teatteriesitys Hannoverissa.


title: Soul Calibur III

text: Soul Calibur III on japanilaisen Namcon kehittämä ja julkaisema tappelupeli pelikonsoleille. Peli kuuluu Soul Calibur -pelisarjaan.


title: Soul Calibur III

text: Peli julkaistiin 18. marraskuuta vuonna 2005 ainoastaan PlayStation 2 -pelikonsolille.


title: Soul Calibur III

text: Soul Calibur 3 on tyypillinen mätkintäpeli: Kaksi aseilla varustettua hahmoa taistelevat keskenään areenalla. Pelaajat yrittävät yksinkertaisesti hakata toisensa tainnoksiin ja voittaja on se, joka ensimmäisenä sen tekee. Soul Caliburin vahvuuksina pidetään hahmojen hyvää tasapainoa keskenään, kontrolleja sekä sitä, että taktisella taistelulla pääsee huomattavasti pidemmälle kuin summittaisella nappien hakkaamisella.


title: Soul Calibur III

text: Soul-sarjan ainutlaatuinen ominaisuus eli hahmojen aseiden vaihtaminen mielensä mukaan on mukana myös tässä pelissä. Varustamalla hahmon paremmalla aseella hahmo saa uusia ominaisuuksia, esimerkiksi energiaviiva kasvaa itsestään vähitellen tai lyönnit vaurioittavat vastustajaa vaikka tämä suojaisi.


title: Soul Calibur III

text: Soul Calibur 3:ssa on 3 täysin uutta hahmoa (Zasalamel, Setsuka ja Tira). Mukana ovat myös lähes kaikki edellisissä osissa esiintyneet hahmot.


title: Soul Calibur III

text: Nyt mukana on ensimmäistä kertaa varsinainen tarinamoodi (Tales of Souls), joka seuraa jokaisen pelin taistelijan tarinaa. Taistelujen lataustauoilla voi lukea hahmojen edesottamuksista ja päättää välillä mihin suuntaan seikkailu jatkuu.


title: Soul Calibur III

text: Ennennäkemätön pelimuoto tappelupeleissä on Chronicles of the Sword. Peli on strategiapeli, jossa hahmoja liikutellaan kartalla. Taistelut käydään kuitenkin tuttuun tapaan normaalisti. Hahmot saavat taisteluista kokemusta ja siten kehittyvät vahvemmiksi. Tässä pelimuodossa ei pysty pelaamaan pelin alkuperäisillä hahmoilla, vaan pelimuotoa varten täytyy tehdä hahmoeditorilla oma hahmo, josta tulee sitten tarinan päähenkilö.


title: Soul Calibur III

text: Hahmoeditori on myös harvinainen ilmestys mätkintäpeleissä. Sillä pelaaja voi rakentaa mieleisensä hahmon ja valita sille taistelutyylin ja aseistuksen.


title: Soul Calibur III

text: Sivustoja jotka arvostelivat pelin:


title: Tauno Angervo

text: Tauno Pietari Angervo (25. toukokuuta 1908, Naantali – 2. tammikuuta 2001) oli suomalainen pankki- ja vakuutusalan toimija. Hän oli Postisäästöpankin toimitusjohtajana 1940–1943, Vakuutusyhtiöiden keskusliiton toimitusjohtajana 1943–1945 sekä Pohjola-yhtiöissä johtajana 1945–1949 ja toimitusjohtajana 1949–1973. Hän toimi myös Kansallis-Osake-Pankin hallintoneuvostossa 1953–1977 sekä useiden teollisuusyritysten johtoelimissä. Angervo oli koulutukseltaan lakitieteen lisensiaatti.


title: Miikka Ilo

text: Miikka Ilo (9. toukokuuta 1982 Turku) on uransa lopettanut suomalainen jalkapalloilija. Hän oli pelipaikaltaan keskikenttäpelaaja.


title: Miikka Ilo

text: Ilo pelasi vuonna 2000 Pargas IF:n riveissä ennen siirtymistään kaudella 2001 Ykkösessä pelanneeseen Salon Palloilijoihin. Syksyllä 2001 Ilo siirtyi Hollannin toiseksi ylimmälle sarjatasolle SC Telstariin, jota hän edusti kahden kauden aikana ennen siirtymistään saman sarjatason SC Cambuuriin. Peliaika jäi kuitenkin molemmissa hollantilaisseuroissa melko vähiin.


title: Miikka Ilo

text: Ilo siirtyikin takaisin Suomeen ja FC Inter Turkuun kaudeksi 2005. Debyyttikaudellaan Veikkausliigassa Ilo tekikin verraten hyvin maaleja, seitsemän osumaa, kamerunilaispelaaja Serge N'Galin rinnalla hyökkäyksessä. Kausi 2006 oli pettymys, sillä Ilo osui liigassa vain kahdesti. Kevään 2007 Liigacupissa Ilo onnistui hyvin tehden neljä maalia, mutta Veikkausliiga-kaudella hän ei tehnyt maaliakaan pelaamissaan 13 ottelussa.


title: Miikka Ilo

text: Kaudeksi 2008 Ilo siirtyi Interistä KuPSiin, jota hän vuonna 2013 edustaa jo kuudetta kautta. Kaikkiaan Ilo on Veikkausliigassa vuoden 2014 loppuun mennessä pelannut 245 ottelua ja tehnyt niissä 38 maalia.


title: Antti Pohja

text: Antti Heikki Pohja (s. 11. tammikuuta 1977 Lahti) on entinen suomalainen jalkapalloilija. Hän oli pelipaikaltaan hyökkääjä tai hyökkäävä keskikenttäpelaaja.


title: Antti Pohja

text: Pohja edusti viimeksi Veikkausliigassa pelaavaa Tampere Unitedia, jonka riveihin hän siirtyi jälleen kaudeksi 2007. Unitedissa hän pelasi aiemmin vuosina 2000–2001 ja 2004. Pohja on edustanut liigassa aiemmin myös Kuusysiä, MyPaa, FinnPaa, Jokereita, TPV:tä, VPS:ää ja Helsingin Jalkapalloklubia.


title: Antti Pohja

text: Pohja voitti Tampere Unitedin riveissä Suomen mestaruuden kausilla 2001 ja 2007 sekä Veikkausliigan maalikuninkuuden kaudella 2004 tehden 16 maalia. Samalla hänet valittiin Vuoden liigapelaajaksi.


title: Antti Pohja

text: Ulkomailla Pohja on edustanut ruotsalaista Hammarby IF:iä vuosina 2002–2003 ja Sveitsin sarjoissa pelaavaa liechtensteinilaista FC Vaduzia vuosina 2005–2006. Hän on pelannut Suomen A-maajoukkueessa 23 ottelua ja tehnyt niissä kolme maalia.


title: Antti Pohja

text: Pohja ilmoitti syyskuussa 2010 kuluvan kauden jäävän hänen peliuransa viimeiseksi.


title: Antti Pohja

text: Koulutukseltaan Pohja on filosofian maisteri Tampereen yliopistosta. Hän työskenteli Aamulehden urheilutoimituksessa vuonna 2004. Hän on myös kirjoittanut Tampere Unitedin verkkosivuille blogia Pohjalliset. Pohja oli YLE:n kotimaan studion asiantuntijana jalkapallon vuoden 2014 kisoissa.


title: Joni Aho

text: Joni Aho (12. huhtikuuta 1986 Kaarina) on suomalainen jalkapalloilija, pelipaikaltaan puolustaja ja keskikenttäpelaaja. Hän kuuluu Veikkausliigassa pelaavan FC Interin joukkueeseen ja pelasi ensi kerran Veikkausliigassa kaudella 2006. Hän vakiinnutti nopeasti paikkansa joukkueessa pelaten oikeana laitapuolustajana. Ensimmäisellä kaudellaan Aho pelasi 16 Veikkausliiga-ottelua ja teki niissä yhden maalin Kuopion Palloseuraa vastaan. Kauden 2013 Aho pelasi FC Lahden joukkueessa, mutta palasi kaudeksi 2014 FC Interiin.


title: Joni Aho

text: Aho on pelannut Suomen alle 21-vuotiaiden maajoukkueessa muun muassa kesäkuussa 2009 Ruotsissa pelatussa EM-lopputurnauksessa. Ensiesiintymisensä A-maajoukkueessa hän teki 4. helmikuuta 2009 ystävyysottelussa Japania vastaan.


title: Comairin lento 5191

text: Comairin lento 191 (OH191), joka tunnetaan myös nimellä Delta Air Linesin lento 5191 (DL5191), oli 27. elokuuta 2006 aloitettu Comairin reittilento Delta Connection -nimellä Lexingtonista Kentuckystä Blue Grass -lentoasemalta Atlantan Hartsfield-Jackson Atlantan kansainväliselle lentoasemalle. Noin klo 10.19 (UTC) reittilennolla ollut suihkukone syöksyi maahan hieman nousunsa jälkeen Lexingtonissa.


title: Comairin lento 5191

text: Pudonnut kone oli Bombardierin valmistama kaksimoottorinen ja 50-paikkainen CRJ-200-suihkumatkustajakone. Paikallisliikennettä hoitaneessa lentokoneessa oli 47 matkustajaa ja kolmihenkinen miehistö. Kaikki matkustajat sekä kaksi miehistön jäsentä menehtyi turmassa, ainoastaan koneen perämies selviytyi hengissä vakavasti loukkaantuneena.


title: Comairin lento 5191

text: Turman syy on se, että kone lähti väärältä, lyhyemmältä kiitotieltä, jota ei ollut tarkoitettu kaupallisen lentoliikenteen käyttöön. Tämän vuoksi kone ei saanut tarpeeksi vauhtia noustakseen ilmaan, vaan se jatkoi nousukiitoa kiitotien päätyttyäkin ja osui mm. piikkilanka-aitoihin ja puihin. Väärälle kiitotielle kone päätyi, koska miehistö ei kiinnittänyt tarpeeksi huomiota ympäristöönsä.


title: Into the Pandemonium

text: Into the Pandemonium on sveitsiläisen metalliyhtye Celtic Frostin kolmas albumi, joka julkaistiin vuonna 1987. Se on runsaasti kokeellisempi kuin Morbid Tales ja To Mega Therion, ja sitä voi pitää maailman ensimmäisenä avant-garde metal -albumina, joka on toiminut myös yhtenä goottimetallin merkittävimmistä esimuodoista. Lisäksi levyllä on kuultavissa joissain kappaleissa industrial-soundeja ja se on vaikuttanut osittain myös sinfonisen metallin syntymiseen. Kappale "Mexican Radio" on cover post-punk-yhtye Wall of Voodoon hittikappaleesta.


title: CMOS-kenno

text: CMOS-kenno on digitaalikameroissa käytettävän valoherkän kennon tyyppi.


title: CMOS-kenno

text:
CMOS-kennot tulivat markkinoille 1998 CCD-kennojen vaihtoehdoksi,
ja CMOS-kennojen käyttö on sen jälkeen pikkuhiljaa lisääntynyt ja syönyt markkinoita CCD-kennoilta sekä markkinoiden ala- että yläpäästä (kännykkäkamerat sekä digitaaliset järjestelmäkamerat).


title: CMOS-kenno

text: Perinteinen CCD-kenno oli yksinkertainen laite, jossa jokainen pikseli vain reagoi valoon ja talletti valon siihen aiheuttaman varauksen, ja varaus siirretään piirillä eteenpäin käsittelyä ja lukemista varten, ja mm. AD-muunnos tehdään erillisellä piirillä. Varauksen siirto pikseliltä eteenpäin kuluttaa verrattain paljon sähköä.


title: CMOS-kenno

text: CMOS-kennossa sen sijaan jokaisessa pikselissä itsessään tehdään muunnos varauksesta jännitteeksi sekä signaalin vahvistus, jolloin varausta ei tarvitse siirtää kennopiirillä mihinkään, mistä johtuen CMOS-kennoilla päästään yleensä pienempään virrankulutukseen kuin CCD-kennoilla. Lisäksi mm. AD-muunnos tehdään CMOS-kennoilla yleensä itse kennopiirillä, jolloin CMOS-kennon kanssa tarvitaan kameraan vähemmän muita piirejä.


title: CMOS-kenno

text: Tutkimustyö alkoi 1963 (RCA Sarnoff Labs). Nykyisin käytettävä kuvasensorityyppi kehitettiin 1990-luvun loppupuolella. CMOS-kennot ovat nopeampia ja halvempia kuin CCD-kennot. Ne kuluttavat virtaa vain noin 10-30 % CCD-kennon virrankulutuksesta.


title: Liukuvoide

text: Liukuvoiteella eli liukasteella vähennetään ihon aiheuttamaa kitkaa yhdynnän aikana, masturboitaessa, lääkärin suorittaman operaation aikana tai sitä käytetään kireän esinahan löysäämiseen. Liukuvoidetta levitetään emättimen alueelle tai peniksen päähän ennen yhdyntää. Liukuvoidetta voidaan käyttää myös anaaliyhdynnässä.


title: Liukuvoide

text: Liukuvoiteita on monia erilaisia, löytyy vesi- , silikoni- ja öljypohjaisia. Öljypohjaiset eivät sovellu käytettäväksi kondomin kanssa, koska ne saattavat heikentää kondomin rakennetta ja johtaa sen puhkeamiseen. Pakkauksessa on lähes poikkeuksetta maininta onko kyseessä oleva tuote kondomiturvallinen. Kaikki vesipohjaiset liukuvoiteet ovat kondomiturvallisia.


title: Liukuvoide

text: Useimmat tavaratalot ja apteekit myyvät laadukkaita liukuvoiteita, apteekeissa valikoima on hieman parempi. Suurin valikoima erilaisia liukuvoiteita löytyy luonnollisesti seksikaupasta. Liukuvoiteiden hinnat liikkuvat muutamasta eurosta kymmeniin euroihin.


title: Liukuvoide

text: Liukuvoiteita on myös eri makuisia, lämmittäviä, viilentäviä, värillisiä ja erityisesti anaaliyhdyntään tarkoitettuja. Silikoniöljy-tuotteissa on monia hyviä puolia, se ei tahmaa, ei kuivu ja se ei tunnu kylmältä sitä levittäessä.


title: Liukuvoide

text: Liukuvoidetta voidaan käyttää myös esimerkiksi tamponin asettamisen helpottamiseksi.


title: Laskuperustekorko

text: Laskuperustekorolla tarkoitetaan Sosiaali- ja terveysministeriön vahvistamaa laskennallista korkoprosenttia, joka määrittelee eläkerahastojen korkotuottovaatimuksen. Laskuperustekorko on työeläkeyhtiön vuotuinen rahastoonsiirtovelvoite, ja korko määrittää mikä osa eläkeyhtiön sijoitustuotoista käytetään eläkkeiden rahastoituihin osiin.


title: Laskuperustekorko

text: TEL:n laskuperustekorkoa käytetään ennakkomaksun ja lopullisen vakuutusmaksun korkouttamisessa. YEL:n laskuperustekorko vahvistetaan koko vuodeksi, TEL laskuperustekorko tyypillisesti puolivuosittain. Laskuperustekorko määrittelee osuuden, joka siirretään kunakin vuonna kasvattamaan eläkerahastoja. Laskuperustekorko on sitä korkeampi, mitä suurempi on eläkelaitosten keskimääräinen toimintapääoma eli laskuperustekorko määrittyy eläkelaitosten vakavaraisuuden perusteella.


title: Laskuperustekorko

text: Laskuperustekorolla on tarkoitus kattaa sen hetkinen eläkemeno ja eläkejärjestelmän hallinnosta aiheutuneet kulut. Laskuperustekorko määrittelee eläkeyhtiön vakavaraisuutta: eläkeyhtiön/-säätiön tuoton on pysyttävä nk. tavoitevyöhykkeellä. Eläkeyhtiön vakavaraisuus määrittyy sijoitusjakaumasta: mitä enemmän eläkeyhtiön sijoituksista on riskipitoisissa sijoituksissa (johdannaiset, osakkeet) sitä suurempi on vakavaraisuusvaatimus.


title: Laskuperustekorko

text: Laskuperustekorolla ajatellaan olevan eläkeyhtiöiden sijoitustoimintaa ohjaava vaikutus. Kuitenkin laskuperustekoron taso ei vielä riitä ratkaisemaan, miten sijoitustuottojen vaikutus kanavoituu työeläkemaksuun. Ratkaisevaa eläkkeiden turvaamisen kannalta on, että työeläkemaksun taso säilyy kansantalouden kantokyvyn puitteissa.


title: Laskuperustekorko

text: Laskuperustekorko määritellään työeläkelaissa: TEL 12 a § ja TYEL 171 §.


title: Laskuperustekorko

text: TEL 12 a §: "”Vastuuvelan tai eläkevastuun perusteissa käytettävä korko on määriteltävä ottaen huomioon eläkkeiden turvaamisesta johtuvat vaatimukset sekä vastuuvelan tai eläkevastuun katteena oleville varoille saatavissa oleva tuotto”"


title: Laskuperustekorko

text: TYEL 171 §":”Vanhuuseläkkeen rahastoituja osia täydennetään rahastoinnin lisäämiseksi vuosittain määrällä, joka lasketaan 166 §:n mukaisiin laskuperusteisiin sisällytettävän eläkevastuun täydennyskertoimen avulla. Täydennyskerroin on määriteltävä ottaen huomioon eläkkeiden turvaamisesta johtuvat vaatimukset ja eläkelaitosten vakavaraisuus.”"


title: Laskuperustekorko

text: Yksinkertaistettuna laskentamenetelmät voidaan jakaa kahteen ryhmään. Ensimmäiseen kuuluvat ne, joissa korko perustuu eläkejärjestelmän ulkopuoliseen tekijään, esimerkiksi johonkin viitekorkoon, inflaatioon, ansiotasoindeksiin tai tuottoindeksiin. Toisen ryhmän malleissa koron peruste on järjestelmän sisältä saatava tieto, joka voi olla esimerkiksi sijoitusten toteutunut tuotto tai vakavaraisuusaste.


title: Laskuperustekorko

text: Vakiokorkomalli


title: Laskuperustekorko

text: Korolle määritellään vakiomalli, joka voimassa useita vuosia. Malli on selkeä, mutta ei ota huomioon sijoitusmarkkinoita ja eläkeyhtiön tuottoja.


title: Laskuperustekorko

text: Reaalikorkomalli


title: Laskuperustekorko

text: Inflaatioon lisätty kiinteäsuuruinen reaalikorko.


title: Laskuperustekorko

text: Viitekorkomalli


title: Laskuperustekorko

text: Kuten reaalikorko, mutta viitekorkomallissa lasketaan lisäämällä valittuun viitekorkoon (esimerkiksi Euribor) kiinteä korkopreemio.


title: Laskuperustekorko

text: Ansiotasomalli


title: Laskuperustekorko

text:
Ansiotasomallissa laskuperustekorko saadaan lisäämällä ansiotasoindeksin muutokseen sopivan suuruinen preemio. Vaihtelun vähentämiseksi indeksin muutos voidaan laskea usean vuoden keskiarvona. Malli on yksinkertainen, mutta koska ansiotason vaihtelut ovat vielä kauempana
sijoitustuotoista kuin reaalikorko- ja viitekorkomalleissa.


title: Laskuperustekorko

text: Sijoitussalkkumalli


title: Laskuperustekorko

text: Laskuperustekorko perustuu sijoitussalkkumallissa annetun sijoitussalkun tuottoihin. Kullekin sijoituslajille käytettäisiin sopivaa markkinoilta saatavaa tuottoa kuvaavaa tilastolukua.


title: Laskuperustekorko

text: Vakavaraisuusmalli


title: Laskuperustekorko

text:
Korkotason perusteena on eläkelaitosten vakavaraisuusaste. Tällainen malli perustuu
menettelyyn, jolla valitulla laskentamenettelyllä arvioidaan kunkin vakavaraisuusaseman
mahdollistama sijoitustuottojen taso.


title: Laskuperustekorko

text: Tuottoprosenttimalli


title: Laskuperustekorko

text:
Laskuperustekorko määritetään käyttämällä eläkelaitosten sijoitussalkkujen keskimääräistä
todellista tuottoprosenttia. Tuotto voi olla esimerkiksi joko edellisen vuoden toteutunut
tuotto tai jokin ennuste.


title: Laskuperustekorko

text: Yhdistelmämallit


title: Laskuperustekorko

text: Sovellettu korkomalli voi olla myös yhdistelmä erilaisista puhtaista vaihtoehdoista. nykyinen malli perustuu vakavaraisuuteen (vakavaraisuusmalli), mutta siihen lisätään korjaustermi, joka perustuu korkoinstrumenttien osuuteen yhtiöiden keskimääräisessä sijoitussalkussa (tuottoprosenttimalli) ja niille viitekorkojen pohjalta laskettuihin tuottoihin (viitekorkomalli).


title: Laskuperustekorko

text: Laskuperustekoron suuruuden määrittää Eläketurvakeskus (ETK), jonka Sosiaali- ja terveysministeriö vahvistaa. Kuitenkin eläkeyhtiöillä on merkittävä rooli koron määräytymisessä – laskuperustekorko on viime kädessä neuvottelutulos. Laskuperusteasian neuvottelukunta käsittelee muun muassa:Neuvottelukunnassa toimii vakuutusyhtiöiden ja Eteran aktuaarit, eläkesäätiöiden edustajat, ministeriön ja eläketurvakeskuksen asiantuntijat.


title: Laskuperustekorko

text: Nykyinen laskuperustekorko määritellään käyttäen Markowitzin portfolioteorian mukaista optimointimallia, joka on yleisesti käytössä oleva menetelmä sijoitusten optimaalisen tuotto–riski-suhteen arvioimiseen. Malli perustuu eri sijoituslajeille arvioituihin tuottojen keskimääriin, hajontoihin ja korrelaatiokertoimiin. Laskuperustekorkolaskelmissa käytetyt sijoituslajit ovat takaisinlainat, sijoituslainat, lyhyet sijoitukset, joukkovelkakirjat, osakkeet ja kiinteistöt. Tarkastelun lähtökohtana on sijoituksille pitkällä ajalla keskimäärin saatavissa oleva tuotto, joten tunnusluvut on pyritty arvioimaan niin, että ne kuvaavat sijoitustuottojen pitkän aikavälin ominaisuuksia.


title: Laskuperustekorko

text: Optimoinnilla haetaan kutakin sijoitustuottojen hajontaa (riskiä) vastaava allokaatio, jolla saadaan maksimaalinen tuotto-odotus. Tulos yhdistetään laitosten vakavaraisuustarpeeseen (= toimintapääoma suhteessa vastuuvelkaan) käyttämällä hyväksi sitä, että kullekin optimaaliselle sijoitusjakaumalle voidaan arvioida vakavaraisuusrajan arvo. Laskelmissa käytetty riskitaso on valittu siten, että vakavaraisuusasema on keskimäärin yhden tuottojen hajonnan verran tavoitevyöhykkeen alarajan yläpuolella. Näin saadaan arvioitua kutakin vakavaraisuusastetta vastaava valitulla riskitasolla saatavissa oleva pitkän aikavälin keskituotto-odotus.


title: Laskuperustekorko

text:
Koko järjestelmää kuvaava keskituotto-odotus saadaan eri laitosten yleisen vakavaraisuusasteen
perusteella. Näin saatuun tulokseen tehdään vielä korjauksia, joilla otetaan huomioon muun muassa lähiajan arvioitu korkotaso ja vastuuvelan kasvusta aiheutuva tarve ohjata osa tuotoista vakavaraisuustason ylläpitämiseen. Kun laskentaoletukset on sovittu, malli antaa laskuperustekorolle yksikäsitteisen arvon.


title: NX-bitti

text:
NX-bitti tarkoittaa virtuaalimuistin tilabittiä, joka mahdollistaa virtuaalimuistisivuille määriteltävän,
että saako sivulta suorittaa ohjelmakoodia vai ei.


title: NX-bitti

text: Useissa ohjelmissa on puskurin ylivuoto -tietoturva-aukkoja, jotka mahdollistavat sen, että ohjelma voidaan saada suorittamaan ohjelmakoodina sille annettua syötettä, jonka ei pitäisi olla ajettava ohjelma, mutta joka voidaan laittaa sisältämään hyökkääjän haittakoodi, eli esimerkiksi vakoiluohjelma tai mato.


title: NX-bitti

text: NX-bitillä voidaan ohjelman data-alueet suojata siten että kun ohjelman ohjelmointivirheen seurauksena suoritin aikoo alkaa suorittaa ohjelmakoodina hyökkääjän antamaa syötettä, suoritin kieltäytyykin suorittamasta koodia koska ohjelman data-alueelta ei ole lupa suorittaa ohjelmakoodia. Tämä tekee puskurin ylivuoto -tyyppisistä tietoturva-aukoista murtautumisen selvästi vaikeammaksi, mutta ei silti täysin suojaa niiltä.


title: NX-bitti

text: Useilla arkkitehtuureilla (mukaan lukien x86) pino kasvaa muistissa "alaspäin". Kun ohjelma kutsuu funktiota, se työntää pinolle paluuosoitteen josta suoritus jatkuu funktiosta palattaessa. Jos pinolla sijaitsevaan (toisin sanottuna lokaaliin) muuttujaan voi sijoittaa mielivaltaisen määrän dataa, paluuosoitteen voi ylikirjoittaa. Perinteisesti puskurin ylivuotohaavoittuvuutta vastaan hyökätessä paluuosoitteeksi valittaisiin sellainen joka ohjaisi ohjelman virran hyökkääjän syöttämään dataan. Oikein käytettynä NX-bitti kuitenkin estää tämän.


title: NX-bitti

text: Yleinen tapa hyödyntää puskuriylivuotoa NX-bitin yhteydessä on return-to-libc -hyökkäys. Return-to-libc -hyökkäyksellä pino muotoillaan niin että ohjelma saadaan kutsumaan jo sisältämiään funktioita mielivaltaisilla parametreilla.


title: NX-bitti

text: AMD kutsuu NX-bittiään harhaanjohtavalla markkinointitermillä "Enhanced virus protection".


title: Classic

text:
Salibandy Club Classic (myös SC Classic) on tamperelainen salibandyn erikoisseura, joka on perustettu 3. joulukuuta 1990. Seura on lisenssipelaajien määrällä mitattuna Suomen seitsemänneksi suurin salibandyseura. Sekä miesten että naisten edustusjoukkueet pelaavat Suomen korkeimmalla sarjatasolla salibandyliigassa. Lisäksi seuralla aikuisten tasolla useita miesten ja naisten joukkueita sekä poikien ja tyttöjen joukkueita junioritasolla.
Classicin sisarseura on Tampereen Tennisseura.


title: Classic

text: SC Classic on virallisesti perustettu 3. joulukuuta 1990. Seuran sivujen mukaan idean salibandyseuran perustamiselle sai Pasi Peltola Veli Paloheimon polttareissa lokakuussa 1990. Seuran nimen on keksinyt Marko Ruponen, jolle nimi tuli mieleen Mika Niemen villapaidan tekstistä. Miesten edustusjoukkue aloitti pelinsä III-divisioonasta ja nousi heti ensimmäisen kauden jälkeen puhtaalla pelillä II-divisioonaan. Seuraavalla kaudella Classic ylsi I-divisioonan karsintoihin, mutta monien poissaolojen takia nousu jäi saavuttamatta.


title: Classic

text: Seuraavien kausien aikana menestys ei ollut ensimmäisten vuosien tasoa, ja Classic olikin kaudella 1994–1995 lähellä putoamista takaisin III-divisioonaan. Samalla kaudella naiset pelasivat ensi kertaa II-divisioonassa. Seuraavaksi kaudeksi Classicin ideologiaa muutettiin ja seuraa alettiin kehittää urheilullisempaan suuntaan. Naisten puolella naapuriseura Manse Heartbreakers sulautui Classiciin. Kausi 1995–1996 olikin menestys, ja sekä miesten että naisten edustusjoukkueet nousivat I-divisioonaan.


title: Classic

text: Kautta myöhemmin naiset nousivat SM-liigaan. Myös junioritoiminta käynnistyi seurassa 1990-luvun lopussa ja miestenkin onnistui vuosituhannen päättäneellä kaudella nousta ylimmälle sarjaportaalle. Menestystä alkoi naisten puolella tulla jo heti 2000-luvun alussa, kun naiset saivat hopeaa kaudella 2000–2001 ja onnistuivat muutamaa vuotta myöhemmin kaudella 2002–2003 voittamaan ensimmäisen suomenmestaruutensa. Miesten puolella suomenmestaruus on ollut tarjolla kahdesti kausilla 2006–2007 ja 2007–2008, mutta molemmilla kerroilla SSV on ollut parempi ja Classicin on ollut tyytyminen hopeaan. Keväällä 2016 Classic saavutti viimein ensimmäisen miesten suomenmestaruudensa voittamalla Esport Oilersin Salibandyliigan ensimmäisessä Superfinaalissa lukemin 8-2. Seura saavutti mestaruuden myös keväällä 2017 voittamalla EräViikingit 9-6.


title: Classic

text: Classicin toiminnasta vastaa Salibandy Club Classic ry.Classic pelaa kotiottelunsa noin 2 500 katsojaa vetävällä Tampere Areenalla, joka sijaitsee Tampereen Kalevassa. Areenan yhteydessä toimii myös ravintola sekä hohtokeilausrata.


title: Hironakan lause

text: Hironakan lause on algebrallisen geometrian tulos, joka kuuluu seuraavasti. Olkoon "V" kvasiprojektiivinen varisto. Tällöin on olemassa sileä kvasiprojektiivinen varisto X ja projektiivinen birationaalinen morfismi formula_1, joka rajoittuu varistoisomorfismiksi tiheisiin osajoukkoihin formula_2 Siten jokainen kvasiprojektiivinen varisto "V" voidaan silottaa.


title: Hironakan lause

text: Todistuksesta: Lauseen yleinen todistus voidaan tehdä algebrallisella menettelyllä nimeltä normalisointi. Samuel Zariski keksi 1930-luvulla puhtaasti algebrallisen todistuksen singulariteetin poistolle, kun karaskteristika on nolla. Scheeram Shankar Abhyankar selvitti yleisen karakteristikan tapauksen. Lauseen yleinen todistus on varsin syvällinen ja Hironaka sai todistuksestaan Fieldsin mitalin. Hironakan todistus on algoritminen, mutta sen pohjalta on miltei mahdotonta konstruoida annetun variston singulariteetin poistoa. Edward Bierstone ja Pierre Milman ovat keksineen lauseelle yksinkertaisemman todistuksen ja eksplisiittisen algoritmin annetun variston singulariteetin poistolle. Joseph Lipman on kirjoittanut katsauksen Hironakan lauseesta. A. J. Dongin ideoiden pohjalta Hironakan lauseelle on keksitty lyhyt todistus.


title: Viktor Kingissepp

text: Viktor Kingissepp (12. maaliskuuta 1888 Kaarma – 4. toukokuuta 1922 Tallinna) oli virolainen bolševikki. Kingissepp oli järjestämässä bolševikkien toimintaa Virossa ja hän johti Vironmaan sotilaallista vallankumouskomiteaa lokakuun vallankumouksen jälkeen. Saksan keisarikunta miehitti Viron vain jonkin aikaa myöhemmin ja maan vetäytyessä Neuvosto-Venäjän ja Viron hallituksen välille syttyi Viron vapaussota, jonka aikana Kingissepp tuki puna-armeijaa ja toimi Viron työväenkommuunin toiminnassa. Sota päättyi Tarton rauhaan ja Viron itsenäisyyteen, minkä jälkeen Kingissepp kuului vuonna 1920 perustetun maan alla toimineen Viron kommunistisen puolueen johtoon. Viranomaiset ottivat Kingisseppin kiinni 3. toukokuuta 1922 ja hänet teloitettiin sotaoikeuden jälkeen 4. toukokuuta.


title: Viktor Kingissepp

text: Kuolemansa jälkeen Kingissepp tuli etenkin Neuvostoliiton propagandassa tunnetuksi kommunistisen liikkeen marttyyrinä.


title: Viktor Kingissepp

text: Viktor Kingissepp syntyi silloisessa Kaarma-Suuren kunnassa Saarenmaalla 12. maaliskuuta 1888. Kingisepp oli mukana ottamassa osaa Venäjän vuoden 1905 vallankumoukseen ja vuosien 1906 ja 1911 välillä hän opiskeli lakia Pietarin yliopistossa. Kingissep oli aktiivinen Venäjän sosiaalidemokraattisen työväenpuolueen bolševikkien toiminnassa vuodesta 1906 lähtien. Hän oli mukana perustamassa bolševikkilehteä "Kiir" ja julkaisi kirjoituksiaan myös "Pravdassa". Vuosien 1914 ja 1916 välillä Kingisepp toimi Tverin ja Kazanin välillä, mistä hän palasi Pietariin keisarin kukistuttua helmikuun vallankumouksessa vuonna 1917. Kesäkuussa samana vuonna Kingisepp lähetettiin Tallinnaan tehtävänään järjestää bolševikkien toiminta Virossa.


title: Viktor Kingissepp

text: Bolševikkien vaikutusvalta oli kasvanut Virossa menševikkien ja sosialistivallankumouksellisten kustannuksella. Bolševikeista tuli enemmistö lokakuun puolivälillä pidetyssä yleisvirolaisessa neuvostokongressissa, minkä lisäksi he olivat aiemmin loppukesästä järjestetyissä kunnallisvaaleissa saaneet 35 % äänistä. Lokakuussa tilanne venäjällä kärjistyi Lokakuun vallankumoukseksi, jonka organisoi Lev Trotskin johtama sotilaallinen vallankumouskomitea ja joka nosti valtaan Vladimir Leninin johtaman kanankomissaarien neuvoston. Venäjän esimerkin mukaan 22. lokakuuta Virossa perustettiin 22. lokakuuta Vironmaan sotilaallinen vallankumouskomitea johtajinaan Kingissepp ja venäläinen Ivan Rabtšinski. 27. lokakuuta Kingissepp ilmoitti kuvernementinkomissaari Jaan Poskalle ottavansa vallan. minkä jälkeen valta Virossa oli nyt Kingisseppillä ja neuvostojen toimeenpanevan komitean johtaja Jaan Anveltilla. Viron bolševikit päättivät järjestää Viron perustavan kokouksen vaalit tammikuussa 1918 uskoen Viroin yhteiskunnan proletarisoituneen niin, että voitto olisi taattu. Tammikuun puolivälillä bolševikit julkaisivat Anveltin laatiman Viron työväenkommuunin esisuunnitelman, jonka mukaan Virosta oli tarkoitus tulla Venäjän neuvostotasavallan autonominen osa. Bolševikkien äänisaalis oli 21.–22. tammikuuta järjestetyssä äänestyksessä lopulta kuitenkin vain 37,1 %. Viron itsenäistymistä kannattaneet puolueet saivat äänienemmistön, vaikka bolševikit keskeyttivätkin ääntenlaskennan 27. tammikuuta tajuttuaan jääneensä tappiolle. 19. helmikuuta Viron maapäivät delegoi päätäntävallan kolmihenkiselle Viron pelastuskomitealle, joka antoi Viron itsenäisyysjulkistuksen 24. helmikuuta. Kuitenkin jo seuraavana päivänä Saksan joukot etenivät Tallinnaan.


title: Viktor Kingissepp

text: Kingissepp palasi keväällä 1918 Moskovaan, jossa hän liittyi Tšekaan ja korkeimpaan sotilasoikeuteen. Kingissepp oli mukana useiden sosialistivallankumouksellisten oikeudenkäynneissä tutkijana ja hän oli mukana myös vakoilusta syytetyn brittidiplomaatti Bruce Lockhartin oikeudenkäynnissä. Virossa Saksan sotilaallinen tilanne heikentyi vuoden 1918 loppua kohti ja saksalaiset luovuttivat vallan Virossa väliaikaiselle hallitukselle 19. marraskuuta. Neuvosto-Venäjällä itsenäinen Viro ja muut Baltianmaat nähtiin esteenä vallankumouksen levittämiselle kohti Eurooppaa. Leninin hallitus mitätöi Brest-Litovskin rauhansopimuksen 13. marraskuuta ja puna-armeija aloitti kuun lopussa hyökkäyksen Viroa vastaan, mistä alkoi Viron vapaussota. Kingissepp oli ylittänyt Viron rajan laittomasti marraskuussa ja Virossa hän tuki virolaisia vastaan edennyttä puna-armeijaa. Puna-armeija eteni aluksi heikkoa vastarintaa vastaan ja Narva kukistui 28. marraskuuta. Seuraavana päivänä Pietarissa perustettu Viron väliaikainen vallankumouskomitea julisti Viron työväenkommuunin perustetuksi puheenjohtajanaan Jaan Anvelt. Työväenkommuuni jäi kuitenkin lyhyeksi, sillä Viron hallituksen joukot valtasivat Narvan takaisin 19. tammikuuta 1919 ja työväenkommuunin toiminta lakkautettiin muodollisesti kesäkuussa 1919. Viron vapaussota päättyi 2. helmikuuta 1920 solmittuun Tarton rauhansopimukseen.


title: Viktor Kingissepp

text: Viron kommunistit järjestäytyivät vuonna 1920 Kominterniin kuuluvaksi Viron kommunistiseksi puolueeksi, jonka johdossa toimi Kingissepp, Anvelt ja Hans Pöögelmann. Kingisepp otti osaa puolueen ensimmäiseen ja toiseen kongressiin ja hänet valittiin sen keskuskomitean ja politbyroon johtoon. 1920-luvun alku oli aktiivista aikaa kommunistiselle puolueelle, joka toimi maan alla ammattiyhdistysliikkeen, sekä työväen- ja nuorisojärjestöjen kautta. Puolue sai peitejärjestöjen kautta kansanedustajia riigikogun vaaleissa vuonna 1920. Kommunistien suosioon vaikutti talouselämän kriisi ja suuri työttömyysaste. Kommunistien uhan takia viranomaiset lakkauttivat heidän järjestöjään ja heidän kannattajiaan vastaan järjestettiin oikeudenkäyntejä. Kingissepp pidätettiin ilmiannon perusteella 3. toukokuuta 1922. Sotaoikeus tuomitsi Kingisseppin poikkeustilalakien mukaan kuolemaan ja hänet teloitettiin ampumalla Tallinnassa 4. toukokuuta. Kingisseppin ruumis poltettiin ja haudattiin tuntemattomaan paikkaan henkilökultin muodostumisen estämiseksi. Neuvostoliiton miehitettyä sittemmin Viron Kingisseppin tarinaa käytettiin laajasti propagandassa. Kingisseppistä tuli nuorisolle suunnattujen tarinoiden sankari ja monet paikat ja instituutiot nimettiin uudelleen hänen mukaansa. Esimerkiksi Kuressaare sai nimen Kingispepp. Monet nimet on sittemmin palautettu entiselleen vuoden 1991 jälkeen. Leningradin alueen Jaaman kaupungin venäjänkielinen nimi on edelleen "Kingissepp".


title: MegaFon

text: MegaFon () on koko Venäjän laajuinen matkapuhelinoperaattori. Yhtiön oman ilmoituksen mukaan sillä on toimilupa myös Tadžikistanissa sekä kiistanalaisissa Abhasiassa ja Etelä-Ossetiassa.


title: MegaFon

text: Yhtiön osake noteerataan Moskovan (MCX) ja Lontoon pörssissä (). Elokuussa 2014 julkaistun lehdistötiedotteen mukaan Megafonin suurimmat osakkeenomistajat olivat tällöin oligarkki Ališer Usmanovin holdingyhtiö USM Holdings (tämän hallitsema "Garsdale"-yhtiö) (50,01 %, 50 % +100 osaketta) ja TeliaSonera (25,17 %). Muita osakkeenomistajia ovat yhtiön toimitusjohtaja Ivan Tavrin (2,54 %) ja yhtiön täysin omistama tytäryhtiö (7,57 %, jolta toimitusjohtaja voi lunastaa enintään 2,5 % osakesalkun vuoteen 2017 mennessä). Yleisessä vaihdossa on noin 14,71 % osakekannasta.


title: MegaFon

text: Elokuussa 2014 kerrottiin Megafonin pääomistajan omistusrakenteen muutoksista, 10 % osuus pääomistaja UMS Holdingsin osakkeista oli siirtymässä UMS Holdingsin toimivan johdon hallintaan. Tällöin aiemman enemmistö-omistajan Ališer Usmanovin omistus UMS Holdingista putoaisi alle puoleen.


title: MegaFon

text: Megafonilla oli 2013 lopussa noin 33 000 työntekijää ja 70 miljoonaa tilaaja-asiakasta Venäjällä. RIAraitingin sadan venäläisen suuryritysten vuoden 2014 vertailussa yhtymä sijoittui markkina-arvoltaan 12. suurimmaksi. Yhtiön arvoksi arvioitiin 682,480 miljardia ruplaa vuoden 2013 lopussa (+52,3 % edellisvuoteen).


title: MegaFon

text: MegaFonin tärkeimmät kilpailijat ovat MTS ja Beeline.


title: MegaFon

text: MegaFonin taustalla on kesäkuussa 1993 perustettu yhtiö Luoteinen GSM. Nimi Megafon otettiin käyttöön toukokuussa 2002 Luoteisen GSM:n, Moskovan Sonic Duon, Mobicom-Centren, Mobicom-Kavkazin, Mobicom-Novosibirskin, Mobicom-Habarovskin, Mobicom-Kirovin, MSS-Povolžijen, Volžki GSM:n ja Uralski GSM:n yhdistyessä yhden brändin alle.


title: MegaFon

text: Lokakuussa 2017 Telia ilmoitti myyvänsä 19 prosentin osuutensa MegaFonista lähes miljardin euron kauppahintaan Venäjän kolmanneksi suurimmalle pankille Gazprombankille.


title: Hurrikaani Ernesto

text: Hurrikaani Ernesto oli vuoden 2006 Atlantin hurrikaanikauden viides nimetty trooppinen myrsky ja ensimmäinen hurrikaani. Jamaikaa ja Caymansaaria lähestynyt myrsky ei ollut aluksi vaarallinen, mutta siitä kehittyi Atlantin myrskykauden ensimmäinen hurrikaani. Ernesto oli vahvimmillaan kuitenkin vain heikoimman eli 1. luokan hurrikaani Saffir-Simpsonin viisiportaisella asteikolla.


title: Hurrikaani Ernesto

text: 27. elokuuta 2006 Ernesto lähestyi Jamaikaa ja Caymansaaria. Seuraavana päivänä se ohitti Haitin saaren heiketen hurrikaanista trooppiseksi myrskyksi ja ylitti Kuuban, minkä jälkeen se eteni Yhdysvaltain Floridaan. Myrsky heikkeni Floridan maaperällä trooppiseksi matalapaineeksi, joka jatkoi matkaansa koilliseen. Myrskyvaroitus lykkäsi avaruussukkula Atlantiksen lentoa STS-115 useilla päivillä.


title: Hurrikaani Ernesto

text: 30. elokuuta Ernesto pääsi meren ylle Floridan koillispuolella ja vahvistui uudelleen trooppiseksi myrskyksi. Seuraavana päivänä se siirtyi taas mantereelle Yhdysvaltain itärannikon osavaltioissa, ja aiheutettuaan lyhytaikaisen myrskyn se heikkeni matalapaineeksi edetessään pohjoiseen.


title: Hurrikaani Ernesto

text: Ernesto aiheutti voimakkaita rankkasateita Haitissa sekä Yhdysvaltain itärannikon keskisissä osavaltioissa. Sen lasketaan aiheuttaneen näillä kahdella alueella suoraan tai epäsuorasti kahdeksan kuolemantapausta. Myrskyn tuottamat vahingot lienevät olleen useita satoja miljoonia euroja.


title: Riihimäen Teatteri

text: Riihimäen Teatteri on Riihimäellä toimiva ammattiteatteri joka saa kunnallista ja valtiollista tukea. Riihimäen Teatteri on perustettu vuonna 1946 ja on näin ollen yksi Suomen vanhimmista ammattiteattereista omassa kokoluokassaan. Ohjelmistossa on kotimaisia ja ulkomaisia näytelmiä, nykykirjailijoiden uutuuksia ja klassikoita. Omia tuotantoja on vuosittain pari, ja lisäksi on vierailuja ja yhteistuotantoja. Teatterissa työskentelee kymmenen vakituista työntekijää.


title: Riihimäen Teatteri

text: Riihimäen Teatteri on valittu vuoden 2017 teatteriksi.


title: Riihimäen Teatteri

text: Riihimäen Teatterin juuret juontavat 1800-luvun lopulle, vaikka ammattiteatteri perustettiin paikkakunnalle huomattavasti myöhemmin. Näytteleminen on ollut suosituimpia harrastuksia Riihimäellä jo 1800-luvun lopulla.


title: Riihimäen Teatteri

text: Teatteri perustettiin elokuussa vuonna 1946, jolloin se toimi Riihimäen Näyttämön nimellä. Vuonna 1955 nimi muutettiin Riihimäen Teatteriksi. Kohtalokas tulipalo tammikuussa 1976 tuhosi teatteritalon täysin. Mukana paloi myös lähes koko arkisto ja muu irtaimisto. Yksi arvokkaimmista menetyksistä oli noin 1 500 asukokonaisuutta käsittänyt puvusto.


title: Riihimäen Teatteri

text: Nykyään teatteri toimii jälleen samalla paikalla, missä se aikoinaan avasi ovensa..


title: Riihimäen Teatteri

text: Vuoden 2012 alusta Riihimäen Teatteri muuttui säätiöstä osakeyhtiöksi. Teatterin toimintaa johtaa toimitusjohtaja, jonka kanssa taiteellisia valintoja tekee taiteellinen johtaja.


title: Riihimäen Teatteri

text: Kaupunginjohtaja Sami Sulkon budjettiesityksessä vuodelle 2018 kaupungin avustus putoaa 500000 eurosta 200000 euroon. Valtion tuki on ollut 500000. Jos Sulkon budjettisuunnitelma toteutuu, teatterin toiminta lakkaa.


title: Riihimäen Teatteri

text: Kaupunki myi teatterin joulukuussa 2018 Bulevardin Teatteriyhdistykselle. Bulevardin teatteriyhdistysvastaa Aleksanterin teatterin taiteellisesta ja vierailuteatteritoiminnasta.


title: Fusako Sano

text: Fusako Sano (佐野房子, toisinaan myös salanimellä Sachiko Yamada) on japanilainen tyttö, jonka Nobuyuki Satō (佐藤宣行) kidnappasi tämän ollessa kymmenvuotias. Fusakoa pidettiin vankina yli yhdeksän vuoden ajan (13. marraskuuta 1990 – 28. tammikuuta 2000).


title: Fusako Sano

text: Neljännellä luokalla opiskellut Fusako Sano katosi 13. marraskuuta 1990 oltuaan katsomassa baseball-ottelua Sanjōssa. Poliisin mittavista etsintäoperaatioista huolimatta tyttöä ei löytynyt. Arveltiin jopa, että hänet olisi kaapattu Pohjois-Koreaan.


title: Fusako Sano

text: Hänen kaappaajakseen osoittautui Nobuyuki Satō, joka tekohetkellä oli 28-vuotias. Hän pakotti Sanon autoonsa ja piti häntä kotinsa yläkertaan vangittuna 9 vuoden ja 2 kuukauden ajan. Talo sijaitsi Kashiwazakissa, alle 200 metrin päässä lähimmästä poliisiasemasta. Sieppauspaikalle oli matkaa 55 kilometriä.


title: Fusako Sano

text: Japanin poliisi joutui ankaran arvostelun kohteeksi Sanon löydyttyä. Poliisi tiesi Satōn olleen aikaisemmin väkivaltainen toiselle tytölle 13. kesäkuuta 1989, ja hänet oli 19. syyskuuta 1989 myös tuomittu teosta. Hänen rikosrekisterimerkintänsä kuitenkin katosi jotenkin, eikä häntä pidetty koskaan epäiltynä Sanon tapauksessa. Tämän ja muiden poliisin tekemien virheiden vuoksi, Niigatan prefektuurin poliisin pääjohtaja Kobayashi Kōji erosi 26. helmikuuta 2000.


title: Jukka Kuronen

text: Jukka Kuronen (s. 1978) on suomalainen drag-artisti. Kuronen voitti Miss Drag Queen -kilpailun vuonna 2001. Hän toimi keikkatyönsä ohessa vuosina 2005–2007 ohjelmatoimisto Tuotantoyhtiö Hihhihhii Oy:n toimitusjohtajana. Kurosella on myös 20 vuoden teatteritausta ja hän on myös kunnostautunut erilaisten teatteriproduktioiden tuottajana. Hänellä on oma yritys, joka tuottaa hänen show'nsa sekä muita show- ja teatterituotantoja. Hän on tehnyt töitä suomalaisten viihdetaiteilijoiden, kuten Laura Voutilaisen ja Krisse Salmisen, kanssa. Jukka Kuronen on esiintynyt myös Duudsoneissa.


title: Dormammu

text: Dormammu on Marvel-kustantamon luoma paha velho, joka on ensisijaisesti Tohtori Oudon arkkivihollinen. Dormammu esiintyi ensimmäisen kerran amerikkalaisessa "Strange Tales"-lehden numerossa 126 (1964) ja hahmon loivat Stan Lee ja Steve Ditko.


title: Dormammu

text: Vuonna 2009 Dormammu oli listattu sijalle 56 IGN-sivuston laatimassa kautta aikain sata suurinta sarjakuvarikollista.


title: Dormammu

text: Alkujaan Dormammu ja hänen siskonsa Umar omasivat molemmat ihmismäisen olomuodon. He olivat mahtavia velhoja Faltinen ulottuvuudessa. Tuntemattomista syistä heidät kuitenkin karkotettiin tuhansia vuosia sitten kodistaan ja molempien oli pakko etsiä turvapaikkaa Olnarilta, Pimeyden Ulottuvuuden velhokuninkaalta. Pimeyden Ulottuvuus on pieni tasku-ulottuvuus, jonka fysiikan lait ovat tyystin erilaiset kuin esimerkiksi maapallolla. Dormammu ja Umar lupasivat opettaa Olnarille miten laajentaa valtakuntaansa entisestään. Niin velhokuningas nosti karkotetut uusiksi neuvonantajikseen. Dormammu ja Ulmar taas opettivat Olnarille miten murtaa ulottuvuuksienvälisiä muureja ja imeä uusien ulottuvuuksien energia osaksi Pimeyden Ulottuvuutta. Tämä laajensi Olnarin valtakuntaa suuresti.


title: Dormammu

text: Lukemattomien vuosien jälkeen selvisi kuitenkin, että Olnarin uusin valloitettu ulottuvuus oli myös väkivaltaisten Mielettömien kotiulottuvuus. Mielettömät hyökkäsivät Pimeyden Ulottuvuuden asukkaiden kimppuun ja tappoivat Olnarin. Henkiin jääneet velhot syyttivät tapahtuneesta Dormammua ja Umaria, jotka hyökkäsivät raivostuneiden velhojen kimppuun. Faltinialaiset yhdistivät velhot tuhottuaan voimansa ja loivat muurin, joka eristi Mielettömät omaan osaansa Pimeyden Ulottuvuutta. Umar heikentyi suuresti tästä teosta ja on vasta äskettäin saavuttanut aikaisemman voimatasonsa. Pimeyden Ulottuvuuden asukkaat ylistivät faltinialaisia uroteostaan ja nostivat heidät hallitsemaan maailmaansa (Olnarin perillinen Orini oli vielä sylilapsi).


title: Dormammu

text: Näihin aikoihin Dormammu muutti itsensä puhtaaksi mystiseksi energiaksi, suoden täten itselleen mahdollisuuden käyttää valtavia voimiaan entistä tehokkaammin. Pimeyden Ulottuvuuden henkiin jääneihin velhoihin hän asetti loitsun, joka esti heidän puheensa ja täten maagisten voimien käytön. Orinin kasvettua tarpeeksi Dormammu ei kuitenkaan ollut halukas päästämään tätä valtaan, mutta otti Orinin kuitenkin läheiseksi käskyläisekseen.


title: Dormammu

text: Lukemattomia vuosisatoja Dormammu on etsinyt keinoja, joilla valloittaa ulottuvuus, johon myös Maa kuuluu. Varsinkin Tohtori Outo ja hänen Agamotton Amuletti on aiheuttanut Dormammulle hänen suurimmat tappionsa. Dormammu on laatinut lukuisia ovelia ja monimutkaisia juonia tuhotakseen arkkivihollisensa. Dormammu on kuitenkin yhteensä kaksi kertaa onnistunut murtautumaan Maata suojaavien muurien läpi meidän todellisuuteemme.


title: Dormammu

text: Kerran hän miltei onnistui materialisoitumaan Vermont-vuorelle palvojiensa rituaalien ja rukousten avulla. Toisen kerran hän tunkeutui tavallisen kuolevaisen mieleen vallaten tämän. Erään kerran hän palasi ajassa taaksepäin, aikaan ennen ensimmäistä tapaamistaan Oudon kanssa. Tämä suunnitelma kuitenkin kariutui Dormammun siskontyttären Clean väliintuloon. Kohtaaminen tuhosi Dormammun ja hänen mystinen elinenergiansa levisi pitkin universumia. Kuitenkin uskotaan, ettei Dormammu voi koskaan kuolla lopullisesti, joten jää nähtäväksi, koska hän palaa seuraavan kerran.


title: Dormammu

text: Dormammun fyysiset voimat ovat hänen toisenlaisen fysiologiansa vuoksi huomattavasti suuremmat kuin tavallisella ihmisellä. On kuitenkin mainittava, että Tohtori Outo kukisti Dormammun taistelussa, jossa molemmat velhot pidättäytyivät mystisten voimiensa käytöstä.


title: Dormammu

text: Dormammun suurimmat voimat ovatkin maagisia. Hän on yksi voimakkaimmista tunnetuista velhoista. Hänellä ei kuitenkaan ole loppumattomia voimia, vaan esimerkiksi Shuma-Gorath on häntä voimakkaampi. Ei myöskään tiedetä, miten kosmiset olennot kuten Odin tai Surtur sijoittuvat häneen verrattuna.


title: Dormammu

text: Suurin ero Dormammun kaltaisen olennon ja tavallisen ihmisvelhon (kuten Tohtori Oudon) välillä on se, että molempien kyetessä uuttamaan voimia asuttamansa universumin vallitsevia maagisia energioita, Dormammu kykenee generoimaan niitä myös itse. Tohtori Oudolla ei ihmisenä ole samanlaista kykyä ja hän joutuukin luottamaan vallitseviin mystisiin energioihin. Vain kyky manipuloida näitä energioita on vallitseva tavallisessa ihmisessä, ei kyky luoda niitä sisällään.


title: Dormammu

text: Dormammu saa myös osan voimistaan Pimeyden ja muiden ulottuvuuksien asukkaiden palvonnasta. Palvonnan tarkkaa muotoa ei tiedetä, mutta luultavasti se sisältää uhrauksia – muodossa tai toisessa. Dormammu imee palvojiensa henkistä energiaa ja kasvattaa näin omaansa. Myös Dormammun päässä loimuavat liekit lisäävät hänen voimiaan ja muuttavat osan hänen ruumiistaan puhtaaksi mystiseksi energiaksi. Koska Dormammu täten on mystisestä energiasta koostuva olento, hän kykenee hallitsemaan magiaa paremmin kuin siskonsa Umar (Umarin kerran saadessa Dormammun voimat, hänenkin päänsä liekehti ja voimataso nousi dramaattisesti). Tällä hetkellä, Dormammun ollessa tuhoutunut ja hänen siskonsa maatessa koomassa, ovat mystiset liekit siirtyneet Dormammun veljentyttärelle Clealle, joka täten on uusi Pimeyden Ulottuvuuden hallitsija. Dormammun loitsun vuoksi pään peittävät liekit siis siirtyvät kenelle tahansa, joka hallitsee Pimeyden Ulottuvuutta.


title: Dormammu

text: Dormammu kykenee siirtämään mystisiä voimiaan olennoille, jotka kutsuvat häntä manausten ja loitsujen avulla. Yleensä hän kuitenkin vaatii jonkinlaisen maksun toimistaan. Esimerkiksi Paroni Mordo vastaanotti kerran valtavan määrän Dormammun voimia. Jopa Tohtori Outo herätti uransa alkuaikoina Dormammun voiman, kunnes tajusi olennon todellisen luonnon.


title: Dormammu

text: Dormammu kykenee manipuloimaan maagista energiaa useisiin tarkoituksiin: ulottuvuuksienväliseen teleportaatioon, kokonsa muokkaamiseen, aikamatkustukseen, luonnonvoimien hallintaan, telepatiaan, materian muunnoksiin, voimallisiin energiaiskuihin "etc". Hän on lisäksi taitava sammuttamaan ja muokkaamaan muiden velhojen, noitien ja taikurien magian käyttöä (erään kerran hän palautti Thorin ihmisminäänsä Donald Blakeksi ohittaen näin Odinin loitsun).


title: Dormammu

text: On arveltu, että koska Dormammu koostuu mystisestä energiasta, häntä on käytännössä mahdoton tuhota. Vaikka vihollinen saisikin Dormammun nujerrettua, hän palaa ajan myötä takaisin palvojiensa ja oppilaidensa uskon sekä palvonnan kautta. Kerran hän generoi olemuksensa takaisin maapallon sisuksissa.


title: Dormammu

text: Dormammu komentaa pahojen olentojen armeijaa, joka toteuttaa hänen tahtoaan muissa ulottuvuuksissa. Hallitessaan Pimeyden Ulottuvuutta Dormammu komentaa sen armeijoita ja lukuisia mystisiä olentoja jotka asuvat siellä.


title: Dormammu

text: Hämähäkkimiehen animaatiosarjassa Dormammu näyttäytyy jaksoissa 28 (Tohtori Outo), 37 (Venomin paluu) ja 38 (Carnage). Jaksossa 28 Dormammu on toisesta ulottuvuudesta kotoisen oleva demoni, jonka pitää syödä sieluja pitääkseen itsensä elossa. Episodissa Dormammu komentaa Paroni Mordon varastamaan Watoombin sauvan, jolla Dormammu kykenisi pakenemaan toisesta ulottuvuudesta. Dormammun suunnitelmat kariutuvat kuitenkin Hämähäkkimiehen ja Tohtori Oudon väliintuloon.


title: Dormammu

text: "Venomin paluu" ja "Carnage" jaksoissa Mordo yhdistää Eddie Brockin symbioottinsa kanssa. Paroni Mordo komentaa Venomin varastamaan Stark Enterpriselta (kts. Rautamies) laitteen, jonka avulla Dormammu kykenisi saapumaan maan pinnalle. Venomin viha Hämähäkkimiestä kohtaan kuitenkin turmeli suunnitelman ja niin symbiootti siirtyy Cletus Kasadylle, josta tulisi Carnage. Carnage komennetaankin keräämään tarpeeksi sieluja Dormammulle, mutta hänet voitetaan yhdessä Paroni Mordon kanssa Hämähäkkimiehen ja Venomin toimesta. Carnage imeytyy Dormammun pimeään ulottuvuuteen Venomin kanssa ja Rautamies tuhoaa ulottuvuuksien väliset muurit murtavan laitteen.


title: Dormammu

text: Äänenä oli Ed Gilbert.


title: Tonfa

text: Tonfa on okinawalaisessa "kobujutsussa" (aseellinen taistelu) käytettävä ase. Tonfa on noin 51–61 cm pitkä keppi, jossa on poikittainen kahva noin 1/4–1/3 kepin pituudesta kohdalla. Tonfaa käytetään yleensä pareittain, kummassakin kädessä yksi. Tonfan valmistusmateriaali on useimmiten puu.


title: Tonfa

text:
Tonfalla isketään joko lyhyellä osalla käden edessä, tai pyöräyttämälla tonfa ympäri kädessä niin että kepin pidempi osa lyö vihollista. Taistelutyylejä on kahdenlaisia: kahvasta kiinni pitävä (aseellisia vastustajia vastaan) tai pidemmästa keppiosasta kiinni pitävä (aseettomia vastustajia vastaan).
Tyyliä voi muuttaa kesken taistelun, mutta koska tonfa putoaa helposti kädestä nopeassa vaihdossa, vaihto ei ole suositeltava tyyli.


title: Tonfa

text: Tonfan on sanottu olleen alun perin myllykivien kampi.


title: Tonfa

text: Vuonna 1970 tonfat otettiin poliisikäyttöön Yhdysvalloissa nimellä PR 24 "syyttäjä" (numero viittaa varren pituuteen tuumina), jossa ne yleistyivät hyvin nopeasti.


title: Tonfa

text: Suomessakin tonfia nähtiin jonkin verran poliisi- ja vartijakäytössä; niillä pyrittiin jonkin aikaa korvaamaan patukka.Taitamattomalle käyttäjälle tonfasta saattaa voimankäyttötilanteessa olla jopa enemmän haittaa kuin hyötyä.


title: Sai

text: Sai on vanha okinawalainen kobujutsu-ase. Sain syntyperä on kiistanalainen. Jotkin lähteet sanovat sen olevan alun perin riisinistutuskeppi, toiset sanovat sain alkuperän olevan japanilaisen feodaaliajan poliisin aseen, "jutten".


title: Sai

text: Sai on metallia. Perinteisesti sain teräosa on pyöreäreunainen piikki, ei terä. Joissain malleissa terän malli on kuusikulmainen. Leveät ja kaarelletaivutetut väistimet ovat tavallisesti symmetrisesti, mutta esimerkiksi japanilaisen karate ja kobujutsu opettaja Taira Shinkenin käyttämässä versiossa väistimet osoittivat eri suuntiin.


title: Sai

text:
Joskus sain kaikki piikit teroitettiin tai sain pitkä keskimmäinen osa litistettiin ja teroitettiin viiltäväksi teräksi.
Sain sivupiikit voivat olla kaikki eteenpäin, tai toinen piikeistä voi osoittaa taakse käden suuntaan. Jos Saista otetaan toinen sivupiikeistä pois, tulee siitä jo edellä mainittu Jutte.


title: Sai

text:
Saita käytettiin yleensä parina. Sailla torjuttiin pääasiassa teräaseita ja sen piikeillä pystyttiin lukitsemaan miekan terä kääntämällä saita pituusakselinsa ympäri. Tekniikka tuntuu ensikuulemalta ehkä oudolta, mutta samaan menetelmään soveltuvat miekan väistimet löytyvät yhtä lailla eurooppalaisista taistelumiekoista.
Miekan torjuminen sailla sivulta voimakkaasti lyömällä saattoi kuitenkin olla tavallisempi ja turvallisempi tapa torjua iskua.


title: Sai

text: Samaa tekniikkaa kuin miekan terän sidonnassa käytettiin, sopii myös vastustajan käden sidontaan esimerkiksi ranteen kohdalta vääntämällä. Sai on myös pistoase, sen tylppää kahvanpäätä käytettiin lyömiseen samalla tavoin kuin sen pitkää teräosaakin. Sai voitiin myös heittää vastustajaa kohti.


title: Sai

text: Populaarikulttuurissa sai-miekkoja ovat käyttäneet muun muassa:


title: TeleWell

text: TeleWell Oy on suomalainen tietoliikennelaitteita maahantuova ja markkinoiva yritys. Se perustettiin vuonna 1988 nimellä Easytel Oy, ja muuttui 2004 TeleWell Oy:ksi.


title: TeleWell

text: TeleWell Oy myy TeleWell-merkkisiä päätelaitteita ADSL- , ISDN- ja puhelinmodeemiyhteyksiä varten sekä langattomia GPRS- ja WLAN-tuotteita.


title: Avianca Brasil

text: Avianca Brasil on Brasilian sisäisiä lentoja lentävä lentoyhtiö. Yhtiö perustettiin 1998 suorittamaan lentotaksitoimintaa ja vuonna 2002 yhtiö aloitti alueellisten lentojen lentämisen. Yhtiö lentää yli 21 kohteeseen ja on yhteistyössä kolumbialaisen Aviancan kanssa.


title: Avianca Brasil

text: Heinäkuussa 2016:


title: Avianca

text: Avianca (Aerovías del Continente Americano) on kolumbialainen vuonna 1919 perustettu lentoyhtiö. Yhtiö on Kolumbian suurin ja Latinalaisen Amerikan kuudenneksi suurin lentoyhtiö. Yhtiön pääkonttori sijaitsee Kolumbian Barranquillassa. Aviancalla on viisi tytärlentoyhtiötä: SAM Kolumbiassa, OceanAir Brasiliassa, Capital Airlines Nigeriassa ja VIP Ecuadorissa, sekä 49% osuus perulaisesta Wayraperústa.


title: Wayra Peru

text: Wayraperu oli Perussa toimiva lentoyhtiö. Sen kohteita olivat Lima, Arequipa, Tacna, Cusco, Trujillo, Talara, Cajamarca, Iquitos, Pucallpa, Puerto Maldonado, Tarapoto, Chiclayo, Tumbes sekä Piura (elokuu 2006). Yhtiön laivasto koostui Fokker 100 -koneista ja se toimi yhteistyössä Aviancan (omisti 49 % yhtiöstä) kanssa. Yhtiö keskeytti lentotoimintansa toistaiseksi 27. marraskuuta 2006 alkaen.


title: Aero Condor Peru

text: Aero Condor on Perun sisäisiä lentoja lentävä yhtiö. Yhtiön reittiliikennekohteisiin kuuluu mm. Arequipa, Ayacucho, Andahuaylas, Cusco, Cajamarca, Iquitos, Puerto Maldonado, Piura, Tumbes sekä Tacna. Yhtiön laivastoon kuuluu 27 lentokonetta sisältäen mm. Boeing 737-200, Fokker 50, Antonov An-24, Antonov An-26 sekä Cessna 207-koneita.


title: Rullalautailun Suomen-mestaruuskilpailut 2006

text: Vuoden 2006 rullalautailun Suomen-mestaruuskilpailut pidettiin Helsingin jäähallissa 25.–27. elokuuta 2006. Järjestyksessään 20. rullalautailun Suomen-mestaruuskilpailut olivat vuoden suurin rullalautailutapahtuma Suomessa ja niihin odotettiin edellisvuosien tapaan noin 500 osallistujaa ja 5 000 katsojaa. Kilpailujen yhteydessä järjestettiin rullalautailuaiheiset messut, jossa alan maahantuojat ja kaupat esittelivät valikoimaansa.


text: Kilpailujen ohjelmassa oli sarjat:


title: Besselin epäyhtälö

text: Matematiikassa Besselin epäyhtälön avulla voidaan arvioida annetun Hilbertin avaruuden alkion ortonormaalin jonon kertoimia.


title: Besselin epäyhtälö

text: Olkoon "H" Hilbertin avaruus ja "e, e, ..." ortonormaali jono "H":ssa. Tällöin kaikilla formula_1


title: Besselin epäyhtälö

text:
missä  on "H":n sisätulo. Tällöin sarja
suppenee Besselin epäyhtälön perusteella.


title: Besselin epäyhtälö

text: Täydelliselle ortonormaalille jonolle on voimassa Parsevalin identiteetti, jossa epäyhtälö korvautuu yhtälöllä.


title: Simo Olavi Hämäläinen

text: Simo Olavi Hämäläinen (s. 13. helmikuuta 1947 Pieksämäki) on Joensuussa asuva suomalainen kirjailija. Hän on asunut nuoruutensa Lieksassa, jossa toimi myös toimittajana. Hän on opiskellut suomen kieltä ja vertailevaa kansanrunoudentutkimusta Helsingin yliopistossa sekä lehdistöoppia Tampereen yliopistossa. Hämäläinen on valmistunut filosofian lisensiaatiksi. Hän on toiminut suomen kielen lehtorina Joensuun yliopistossa vuosina 1976–1995.


title: Simo Olavi Hämäläinen

text: Vuonna 1974 ilmestynyt romaani "Kersantin kuolema" kuvaa armeijaa ja Hämäläisen omaa asevelvollisuusaikaa. Siinä Hämäläinen on sanonut kertovansa ”tarinan siitä mihin järjestelmä nykyisellään antaa mahdollisuudet, jos oikein onnettomasti käy ja väärät miehet sattuvat väärille paikoille”.


title: Simo Olavi Hämäläinen

text: Hämäläisen läpimurtoromaani on vuonna 1978 ilmestynyt "Kätkäläinen". Vuonna 1995 hän sai valtion 15-vuotisen kirjailija-apurahan. Hämäläisen romaaneista "Kätkäläinen" ja "Viiden miljoonan painajainen" on tehty kuunnelmasovitukset. Markku Onttonen käsikirjoitti ja ohjasi "Kätkäläisen" pohjalta vuonna 1980 samannimisen elokuvan ja "Kättenpäällepanijat"-romaanin pohjalta vuonna 1984 elokuvan "Kun Hunttalan Matti Suomen osti".


title: Betfair

text: Betfair on Internetissä toimiva internetkasino ja vedonlyöntipörssi, jossa asiakkaat lyövät vetoa toisia asiakkaita vastaan joko voitosta tai häviöstä. Betfairin pääkonttori sijaitsee Hammersmithin ja Fulhamin kaupunkikunnassa Länsi-Lontoossa, Englannissa. Betfairilla ja sen tytäryhtiöillä on rahapelilisenssit Englannissa, Itävallassa, Saksassa, Italiassa, Maltalla ja Australiassa.


title: Betfair

text: Betfair nousi Yhdysvaltojen merkittävimmäksi laukkakisojen tarjoaksi yhtiön hankittua omistukseensa American TV Games Network (TVG)-yhtiön liiketoiminnan tammikuussa 2009. Kauppahinta oli 50 miljoonaa dollaria.


title: Betfair

text:
Betfairin toimitusjohtaja on David Yu.
Betfair aloitti toimintansa kesäkuussa 2000 ja on kasvanut Ison-Britannian suurimmaksi online-vedonlyöntipörssiksi.


title: Betfair

text: Betfair on vedonlyöntipörssi. Vedonlyöntipörssissä kaksi vastakkaisen näkemyksen omaavaa vedonlyöjää lyövät vetoa keskenään. Betfair toimii markkinapaikkana, kuten mikä tahansa pörssi, ja välittää yksittäisten vedonlyöjien osto- ja myyntitarjouksia kohteista. Pelaaja lyö vetoa kohteen voitosta, häviöstä tai esimerkiksi sijoittumisesta kolmen parhaan joukkoon.


title: Betfair

text: Betfair on herättänyt paljon huomiota Brittiläisessä ja Australialaisessa mediassa. Sen perustajat, Andrew Black ja Ed Wray, voittivat the Ernst and Young Emerging Entrepreneur of the Year -palkinnon. Ison-Britannian Kauppa- ja Teollisuusministeriö on myöntänyt Betfairille Britannialaisen liike-elämän tunnustuksen Queen´s Awardin.


title: Betfair

text: Lokakuussa 2005 toimitusjohtaja Stephen Hill kertoi erostaan, kun johtokunta ei hyväksynyt suunniteltua osakkeiden liikkeellelaskua.


title: Betfair

text: Marraskuussa 2005 Tasmanian hallitus ilmoitti myöntäneensä Betfairille luvan harjoittaa toimintaa Tasmanian osavaltiossa. Sopimuksen mukaisesti Tasmanian osavaltio saa 5 miljoonaa Australian dollaria ja myöhemmin osavaltio ansaitsee noin 40 miljoonaa dollaria vuosittain. Lisenssi on toinen, jonka Betfair on saanut Ison-Britannian ulkopuolella. Ensimmäinen lisenssin myöntänyt maa oli Malta.


title: Betfair

text: Vuoden 2005 lopussa Betfair osti tanskalaisen pokeriyhtiön PokerChamps.com:in.


title: Betfair

text: Helmikuussa 2006 Betfair aloitti live- eli in-play kohteiden vedonlyönnin.


title: Betfair

text: Huhtikuussa 2006 Softbank hankki 23 % Betfairin osakkeista ja tuolloin Betfair arvioitiin 1,5 miljardin punnan arvoiseksi.


title: Betfair

text: Marraskuussa 2006 Betfair laajensi toimintaansa, järjestämällä pokeriturnauksen Aasiassa.


title: Betfair

text: Syyskuussa 2007 Betfair järjesti yhdessä Harrah's Entertainmentin kanssa World Series of Poker Europe-pokeriturnauksen Lontoossa. WSOPE on järjestetty Lontoossa myös 2008 ja 2009.


title: Betfair

text: Elokuussa 2009 Betfair solmi yhteistyösopimukset jalkapalloseurojen Manchester Unitedin ja FC Barcelonan kanssa.